
Către cititor 



Taina Poceaevului - cea mai mare Lavră ortodoxă din această parte de lume, 
de la întemeierea căreia se vor împlini în curând 770 de ani - constă nu în mulţimea 
cupolelor sale aurite, ce pot fi zărite de la mari depărtări, nici în numărul vieţuitorilor săi 
de astăzi (peste 300), ci în mărturia locurilor sfinte călcate de picioarele atâtor cuvioşi. 
Milioanele de pelerini care ajung să se închine la sfmţeniile adăpostite aici - „Urma" 
Maicii Domnului, moaştele Sfinţilor Iov şi Amfilohie de la Poceaev, icoana făcătoare de 
minuni a Maicii Domnului - mărturisesc într-un glas despre faptul că peştera Sfântului Iov 
(în care el s-a rugat vreme de peste 40 de ani) ascunde o mare taină. In fapt, taina marii 
Lavre Poceaev. 

Cartea „Sfântul Iov de la Poceaev", publicată pentru întâia oară în limba 
română, ne pune înainte viaţa şi minunatele învăţături ale acestui mare sfânt. 

Viaţa Preacuviosului Iov se publică pe baza manuscrisului lui Dositei, 
biograful lui, după ediţia din anul 1885 a Vieţilor Sfinţilor, alcătuită de D.I. Protopopov, cu 
nu puţine completări. 

Preacuviosul Iov de la Poceaev, trăitor în a doua jumătate a veacului al 1 6-lea 
şi în prima jumătate a veacului al 17-lea, este cunoscut în Biserica Rusă atât pentru 
sfinţenia vieţii sale, cât şi pentru moaştele lui, aflate la Lavra Poceaev din Ucraina. 

Puţinor oameni le este cunoscut însă faptul că acest sfânt a fost şi autor al 
unor scrieri duhovniceşti. Despre operele Preacuviosului părintelui nostru Iov s-a aflat, 
într-adevăr, de curând. Au existat oarecare indicii că, în perioada egumeniei sale la 
Mănăstirea „înălţarea Sfintei Cruci" din Dubne, el s-a ocupat cu „scrisul cărţilor 

bisericeşti" şi că aceste cărţi „până în zilele noastre se păstrează în mănăstirea Dubne". 
Insă, aceste scrieri erau socotite pierdute. Totuşi, în Lavra Adormirii Maicii Domnului de 
la Poceaev, se mai păstrează şi acum, cu deosebită evlavie, Cartea Fericitului Iov de la 
Poceaev, scrisă de însăşi mâna sa. Manuscrisul nu se mai află în forma sa dintru început, 
ci este alcătuit pe jumătate din ciorne şi din diferite extrase fară titlu şi fară indicarea 
izvoarelor, multă vreme nefiind cert dacă aparţine sau nu Preacuviosului Iov. In anul 
1882, înalt Preasfmţitul Tihon, Arhiepiscop de Volînia şi Jitomir, a încredinţat 
specialiştilor, spre analiză, manuscrisele preacuviosului. Rezultatul acestor cercetări a dus 
la editarea cărţii Albina Poceaevului, sub redacţia profesorului N.I. Petrov de la Academia 
Teologică din Kiev. 

Ultima parte - „Predicile şi învăţăturile preacuviosului şi purtătorului de 
Dumnezeu părintelui nostru Iov" - o tipărim şi noi în această carte, păstrând limbajul şi 
stilul operei originale. 

Viaţa Preacuviosului Iov, egumenul La vrei Poceaev 



Preacuviosul Iov - egumenul Lavrei Poceaev - s-a născut în Galiţia, în părţile 
Pocuţiei [Pocuţia este o regiune din Ucraina, cuprinsă între râurile Prut şi Ceremuş, 
locuită de români şi ruteni, şi stăpânită o scurtă perioadă şi de Sfântul voievod Ştefan cel 
Mare al Moldovei], din părinţi cucernici, cunoscuţi sub numele de Jelezo (în jurul anului 
1551), şi a fost numit, prin Sfântul Botez, Ioan. 

Viaţa în casa părintească, oricât a fost de scurtă, a avut o puternică influenţă în 
deprinderea evlaviei şi în definirea profilului moral-duhovnicesc de mai târziu al 
preacuviosului. Abia a învăţat el să citească, desigur, cu îndrumarea părinţilor, că îndată a 
început să facă cunoştinţă cu înaltele chipuri de vieţuire duhovnicească, pe care le-a aflat, 
mai înainte de toate, în viaţa patronului său spiritual - Sfântul Ioan Inaintemergătorul şi 
Botezătorul Domnului în opera Preacuviosului Ioan Scărarul şi în vieţile Preacuvioşilor 
Sava cel Sfinţit şi Ioan Damaschin. 

Lectura unor astfel de vieţi pilduitoare, de înaltă trăire duhovnicească, nu avea 
cum să nu lase urme în sufletul curat al lui Ioan. Se poate spune cu certitudine că, sub 
influenţa acestor lecturi, încă din casa părintească s-au înrădăcinat în el acele năzuinţe 
sfinte spre urmarea înaltelor pilde de pustnicie din vechime, pentru înfăptuirea cărora se 
va osteni întreaga viaţă. Este adevărat, preacuviosul era în acele timpuri încă foarte tânăr, 
însă trebuie să amintim că el se deosebea de tinerii obişnuiţi: deşi tânăr cu vârsta, a fost, 
după cuvântul lui Dositei (biograful lui, cel care a scris viaţa sa) -, „desăvârşit cu 
înţelepciunea". 

în afară de lectura cărţilor mântuitoare de suflet, în timpul şederii sale în casa 
părintească, preacuviosul a fost influenţat, desigur, şi de atmosfera de înaltă vieţuire 

morală din familie, de pilda vie de trăire virtuoasă a părinţilor săi. Astfel, în sufletul 
tânărului nevoitor încă de devreme au fost semănate seminţele unui caracter moral plin de 
asprime, care îl vor marca pe el toată viaţa. Niciodată cuvântul şi fapta, ştiinţa şi purtările 
nu au fost la acesta separate, ci întotdeauna între ele era o deplină armonie. în întreaga lui 
viaţă, preacuviosul niciodată nu a năzuit să urmeze acele nevoinţe şi virtuţi ale pustnicilor 
de demult şi ale oamenilor sfinţi, pe care nu s-a simţit în stare a le împlini şi care nu se 
potriveau vieţii lui, ci întotdeauna a ales să le urmeze numai pe acelea care se potriveau 
cel mai bine firii şi trebuinţelor vieţii sale. 

Năzuinţele duhovniceşti, care se iviseră în tânărul Ioan pe când se afla în casa 
părintească, nu i-au putut aduce acolo o mulţumire deplină. Preacuviosul era înclinat către 
însingurare, către o viaţă de nevoinţă pustnicească. Această atracţie a fost atât de 
puternică, încât a înfrânt chiar şi legătura cea tare a dragostei faţă de părinţi, hotărându-se 
să-i părăsească pentru a merge la mănăstire. Avea pe atunci doar zece ani. Ioan a ieşit din 
casă şi a pornit către Mănăstirea „Schimbarea la Faţă - Ugorniţki", care se afla în 
apropiere, în Galiţia, în Munţii Carpaţi. Căzând la picioarele egumenului mănăstirii, 1-a 
rugat pe acesta să-1 primească în rândul fraţilor. Trăsăturile feţei sale vădeau în acest tânăr 
un ales al lui Dumnezeu, întru aşa măsură i s-a arătat el egumenului, care 1-a primit cu 
bucurie în mănăstire. Interesându-se de viaţa lui, au stat de vorbă îndelung, în convorbire 
străduindu-se, după cum se pare, să afle adeverirea primei sale impresii despre 
preacuviosul, dar, în acelaşi timp, cu înţeleaptă cercare pustnicească, s-a străduit să-1 
înveţe pe tânărul nevoitor, să-i dea sfat bun şi gând evlavios. Vorbind cu tânărul, 
egumenul 1-a îndrumat către eclesiarhul mănăstirii, pentru ca acesta să-1 deprindă cu 
ascultarea mănăstirească. Iar acela a împlinit pe dată porunca egumenului. 

Odată cu intrarea în mănăstire, a început pentru tânărul Ioan o nouă viaţă. Şi 
în casa părintească el era deprins cu chipul vieţuirii evlavioase, având înaintea ochilor săi 
pilda vie a părinţilor, însă aceştia erau oameni ai evlaviei mireneşti. Aici însă, în 

mănăstire, el vedea oameni care se străduiau să înfăptuiască acea dorinţă care se înfiripase 
în mintea sa prin lectura cărţilor celor mântuitoare de suflet: oamenii evlaviei monahale. 

Ioan simţea că a sosit în acel mediu spre care îl conduseseră năzuinţele lui 
cele sfinte şi, de aceea, el li s-a încredinţat cu voie deplină. începând să facă primii paşi în 
viaţa de nevoinţă, dar nefiind mulţumit doar cu ascultarea pe care i-o încredinţa 
eclesiarhul, tânărul Ioan se străduia să facă bine fiecărui monah în fel şi chip. El se bucura 
că sosise, în sfârşit, timpul să folosească acele lecţii din vieţile plăcuţilor lui Dumnezeu, 
pe care le aflase zugrăvite în cărţi. Şi-a amintit şi de faptul că Sfântul Ioan Scărarul, sosit 
la mănăstire de copil (15 ani), slujea cu osârdie fraţilor, şi că, asemenea lui, din tinereţe, a 
făcut aceasta şi Preacuviosul Ioan Damaschin. De asemenea, pilda Preacuviosului Sava 
cel Sfinţit i-a dat avânt către urmarea vieţuirii călugăreşti. 

Despre Sfântul Sava, pe când acesta era tânăr şi se afla în mănăstirea 
flavienilor, biograful său (Kiril Skitopol) spune următoarele: 

„...El (Sava) primea putere de Sus şi se dădea pe sine înfrânării, ca să 
îndepărteze gândurile cele rele şi să izgonească visele cele împovărătoare. La înfrânare 
acesta adăuga şi nevoinţă trupească, amintindu-şi de cuvântul lui David, care striga la 
Dumnezeu: Vezi smerenia mea şi osteneala mea şi-mi iartă toate păcatele mele! (Psalmi 
24, 19). De aceea, cu toată smerenia şi râvna, îşi curăţea sufletul cu post, iar trupul şi-1 
istovea cu nevoinţe greu de purtat; şi, având pomenita mănăstire 60 ori 70 de călugări, pe 
toţi îi întrecea acesta întru smerenie, ascultare şi nevoinţe". 

Având înaintea sa o astfel de pildă, tânărul Ioan se străduia să împlinească 
orice lucru cu blândeţe şi smerenie şi se nevoia întru toate cele bune ale vieţii şi întru 
împlinirea virtuţilor. Şi aceste străduinţe nu au fost zadarnice. Văzând buna lui vieţuire, 
blândeţea sa cea pilduitoare şi adânca-i smerenie, egumenul, cu sfatuirea obştii, 1-a tuns în 
cinul călugăresc pe când el avea doar doisprezece ani, dându-i numele de Iov. în acele 
timpuri, minţii luminate a tânărului monah i s-a arătat un nou chip de vieţuire spre a o 

urma. Acesta era chipul vieţuirii dreptului şi multpătimitorului Iov din Vechiul Testament. 
Tânărul monah a deprins acest chip de vieţuire şi multe trăsături morale din viaţa 
Sfântului Iov din Vechiul Testament, înfaptuindu-le şi el în propria viaţă monahală. 

Biograful său, Dositei, grăieşte despre monahul Iov: „Nu doar numele ci şi 
vieţuirea mult pătimitorului Iov din Vechiul Testament a luat părintele nostru Iov, şi nu 
doar că s-a împodobit cu ea ci, cu adevărat, toate potrivniciile vieţii le-a biruit. Căci 
acestuia scârbe peste scârbe şi dureri din dureri i-au venit, cu îngăduinţa lui Dumnezeu; şi 
încă de bunăvoie, după propria lui dorinţă suferind, necruţându-se pe sine, a păşit pe 
treptele asprei vieţuiri pustniceşti". Mai apoi, în încercările şi nevoinţele ce au urmat, în 
multele istoviri trupeşti „îşi chinuia trupul şi chiar şi-1 istovea până la os". Până la 
asemenea măsuri, plin de îndrăznire a năzuit Preacuviosul Iov, spre a se asemăna vieţii 
multpătimitorului drept din Vechiul Testament, al cărui nume îl primise la intrarea în 
monahism. 

Viaţa Preacuviosului Iov la intrarea în monahism a fost atât de curată şi de 
neinteresată de cele pământeşti, nemaipunând la socoteală toată greutatea nevoinţei 
călugăreşti, încât Dositei, în Viaţa sa, îl aseamănă cu un înger. „Era monah iscusit întru 
toate, nu doar cu vârsta, ci şi înfrumuseţat cu toată virtutea, trăind în mijlocul fraţilor 
precum un înger... Şi, cu fiecare zi ce trecea, se desăvârşea pe sine din ce în ce mai mult". 

Astfel, înţelepţindu-se preacuviosul şi neluând aminte la vârsta lui cea 
tinerească, s-a făcut pildă pentru fraţi, purtarea sa dându-le acelora prilejul să-şi vadă 
necuviinţa şi propriile nedesăvârşiri, ori, după cum grăieşte Dositei, „s-a făcut tuturor spre 
ruşinare şi spre folos". 

O astfel de vieţuire a preacuviosului monah în Mănăstirea „Schimbarea la 
Faţă" din Ugorniţki 1-a făcut vestit în întreaga Galiţie. Nu doar oamenii de rând, ci şi mulţi 
dintre cei de seamă alergau la Mănăstirea Ugorniţiki ca să cerceteze pe preacuviosul şi să 
primească de la el sfat spre folos şi zidire sufletească, ori ca să ceară de la el 

binecuvântare şi rugăciune. Preacuviosul nu le trecea cu vederea rugăminţile, ci îi zidea 
pe toţi cu pilda evlaviei sale. 

Petrecând zi după zi în virtute şi ajungând la vârsta desăvârşirii, adică la 30 de 
ani, Iov a fost înălţat la treapta preoţiei, deşi în adânca lui smerenie s-a ferit îndelung de 
primirea acestui cin; însă tocmai prin această lepădare de cele înalte, lumina nevoinţelor 
sale şi viaţa lui evlavioasă l-au făcut cunoscut şi mai mult. El a devenit cunoscut nu doar 
în Rutenia, ci şi în părţile Poloniei. 

Cu îngăduinţa lui Dumnezeu, în acele părţi însă au urmat grele încercări 
pentru Biserica Ortodoxă. In anul 1566, în Polonia şi Lituania şi-au făcut apariţia iezuiţii. 
Aceşti credincioşi catolici plini de un zel nebunesc, împreună cu cei neînţelepţi întru ale 
credinţei - marii bogătaşi polonezi -, au început să persecute Ortodoxia şi pe cei 
credincioşi ei, au ajutat uniaţia, străduindu-se astfel să-i atragă pe ortodocşi spre 
catolicism. Bisericile creştinilor ortodocşi erau profanate. Doar sfintele mănăstiri 
rămăseseră adăposturi şi sprijin Ortodoxiei prigonite de catolicism. Apărător al 
Ortodoxiei, Constantin Constantinovici, cneazul de Ostrog şi Dubne, luând seama la 
acestea, s-a aplecat cu multă luare aminte spre buna rânduială dinăuntru, dar şi din afară, a 
mănăstirilor ortodoxe şi asupra păstrării duhului adevăratului monahism creştin-ortodox. 
In cei care se aflau în aceste mănăstiri, el dorea să vadă adevăraţi monahi, trăitori după 
pravilele mănăstireşti - oameni tari în credinţă, cu adevărat, oameni cu deplină armonie în 
cuvinte, simţăminte şi faptele lor, care să stea împotriva smintelilor celor de altă credinţă 
şi a mulţimii eresurilor. Din mănăstirile ortodoxe, aflate în stăpânirea sa, vroia să facă 
nişte turnuri de apărare ale monahismului ortodox în faţa protestantismului şi a ordinelor 
monahale catolice, mai cu seamă împotriva iezuiţilor. 

Viaţa bineplăcutului lui Dumnezeu părinte Iov corespundea în totalitate 
idealurilor cneazului de Ostrog. Cneazul cunoştea că preacuviosului încă din copilărie i-a 
plăcut să se ocupe cu citirea cărţilor sfinte şi că s-a nevoit spre asemănarea cu înaltele 



Pagina 9 



chipuri de trăire monahală de demult. Cunoscând aceasta, el nu o dată s-a adresat 
egumenului Mănăstirii „Schimbarea la Faţă" din Ugorniţiki, cerându-i cu multe rugăminţi 
să îngăduie fericitui Iov să vină la Mănăstirea „înălţarea Sfintei Cruci" din oraşul Dubne, 
aflată pe un ostrov, pentru ca acesta, prin pilda vieţuirii sale, să arăte monahilor acestei 
mănăstiri „chip de viaţă iubitoare de ne voinţă şi plăcută lui Dumnezeu", spre zidirea 
fraţilor şi spre povăţuirea lor duhovnicească. Egumenul Mănăstirii Ugorniţiki a ascultat cu 
mâhnire această rugăminte a cneazului. Insă, repetându-se cererea, a trebuit să-1 
slobozească cu pace pe fericitul nevoitor la Mănăstirea Dubne. 

In Mănăstirea „înălţarea Sfintei Cruci" se aflase deja despre viaţa de nevoinţă 
şi sfinţenie a Preacuviosului Iov, însă numai din auzite. De aceea, îndată după sosirea lui 
acolo, la rugăminţile întâistătorului, toţi fraţii l-au ales egumen. Această chemare a 
însemnat pentru preacuviosul îndatoriri noi, care erau deosebit de grele, în condiţiile 
asupririi Ortodoxiei din aceste părţi de către cei din apus. Mai cu seamă că Mănăstirea 
„înălţarea Sfintei Cruci" din Dubne, care se afla aproape de oraş, unul din principalele 
centre de atunci, trebuia să fie asemenea unui sfeşnic pentru locuitorii din jurul acesteia. 

Totuşi, neluând aminte la toate greutăţile egumeniei din Mănăstirea „înălţarea 
Sfintei Cruci" din acele vremuri, Preacuviosul Iov s-a învoit să fie rânduit în această 
slujire, ţinând seama şi de faptul că pentru o astfel de ascultare fusese el chemat aici de 
către cneazul de Ostrog. 

Devenind egumen, Preacuviosul Iov s-a îngrijit mai înainte de toate de 
restabilirea rânduielii vieţii mănăstireşti, care se afla în mare decădere nu numai în 
Mănăstirea Sfintei Cruci, ci şi în toate mănăstirile din părţile de sud- vest. In acele timpuri, 
contemporanul Preacuviosului Iov, fostul egumen al Troiţei Serghieva Lavra, stareţul 
Artemie, scria despre viaţa mănăstirească următoarele: „Despre cinul mănăstirilor, am 
aflat scris la Sfinţi că, peste mulţi ani, se va nimici o astfel de vieţuire". 

Ostenindu-se cu refacerea rânduielii, preacuviosul a ţinut seama de rânduiala 

studită, pe care întemeietorii obştii o aşezaseră odinioară acestei mănăstiri. Din pricina 
stării în care se aflau atunci monahii din obşte, el a aflat multe piedici în calea restabilirii 
rânduielilor în mănăstirea încredinţată lui. în mănăstirile studite, după chipul cărora fusese 
organizată dintru început şi Mănăstirea „înălţarea Sfintei Cruci", odată cu intrarea în 
Postul cel Mare, porţile sfântului lăcaş se zăvorau şi se deschideau pentru mireni tocmai 
în sâmbăta lui Lazăr. După aşezământul athonit din anul 971, alcătuit sub redacţia 
egumenului studit Eftimie, se prescriau - atât pentru schitioţi, cât şi pentru cei din obşte - 
ca în timpul Sfintelor Păresimi cu toţii să se nevoiască singuri şi, deşi trăitori în obşte, să 
rămână tăcuţi şi să nu meargă unul pe la celălalt fără binecuvântate pricini, fără nevoi 
deosebite ori fără trebuinţa vindecării gândurilor celor rele şi pline de ruşine înaintea 
duhovnicului. Nici însuşi egumenului nu îi era îngăduit în acele zile sfinte, în afară de 
ziua sâmbetei, să lucreze sau să facă orice altceva din cele văzute, ci doar cele 
duhovniceşti. Erau datori să păstreze cu toţii aceste rânduieli în Mănăstirea „înălţarea 
Sfintei Cruci", începând de la cei de jos până la egumenul Iov; printre alte îndreptări, el a 
restabilit deci şi o astfel de rânduială în mănăstire în timpul Sfintelor Păresimi. 

Există o tradiţie conform căreia şi cneazul Constantin al Ostrovului, nutrind 
deosebit respect şi dragoste către Mănăstirea „înălţarea Sfintei Cruci" din Dubne, în prima 
săptămână din Sfântul şi Marele Post venea aici pentru rugăciune şi postire, pregătindu-se 
astfel pentru Spovedanie şi împărtăşanie. La poartă dezbrăca haina lui de domnie şi se 
îmbrăca cu cea monahicească. După cum s-a mai amintit, prin pravila stabilită de Iov, 
Mănăstirea „înălţarea Sfintei Cruci" era zăvorâtă pentru câteva săptămâni în timpul 
Postului Mare. Aşezând o asemenea rânduială în obşte în timpul Sfintelor Păresimi, 
Preacuviosul Iov se îngrijea, desigur, de toate cele trebuincioase unei înalte vieţuiri 
monahiceşti, după cum este însemnat în rânduielile de temelie ale mănăstirii. 

Ingrijindu-se spre sporirea în viaţa de nevoinţă trupească a obştii Mănăstirii 
„înălţarea Sfintei Cruci" şi dând monahilor propria sa pildă de înfrânare, Preacuviosul Iov 

s-a îngrijit de asemenea şi de vieţuirea duhovnicească din mănăstirea încredinţată lui. Se 
ostenea el însuşi după rânduielile mănăstireşti studite pe care le restabilise în obşte. După 
aceste rânduieli, în fiecare săptămână, întâistătătorul era dator să zidească sufleteşte pe 
fraţi fie el însuşi, fie prin altcineva. Trebuie să spunem că Iov nu a zăbovit nicicum să 
împlinească această rânduială. Astfel, de pildă, în primele şase săptămâni din Postul Mare, 
în afară de sâmbete şi duminici, în Mănăstirea „înălţarea Sfintei Cruci" a rânduit obştii să 
citească din Scara Preacuviosului Ioan Sinaitul. Printre manuscrisele mănăstirii se 
păstrează din vremea părintelui Iov o copie a Scării Sfântului Ioan Sinaitul, împreună cu 
indicaţiile citirii din aceasta pe parcursul celor şase săptămâni din Postul cel Mare, în 
fiecare zi a săptămânii, fără sâmbete şi duminici, aşa după cum am mai spus. După cele 
şase săptămâni, adică după sâmbăta lui Lazăr, când se mai îndulcea asprimea postului şi a 
nevoinţelor duhovniceşti, lecturile cele spre zidire din Mănăstirea „înălţarea Sfintei 
Cruci" nu se opreau; însă acestea aveau de acum un altfel de caracter, fiind alcătuite din 
operele Sfinţilor Părinţi ori din învăţăturile Preacuviosului Iov - cuvânt şi predică -, 
zugrăvind ele momentele importante din taina răscumpărării neamului omenesc. Despre o 
astfel de rânduială a lecturii din Mănăstirea „înălţarea Sfintei Cruci" din perioada 
Sfintelor Păresimi, dar şi după această vreme, mărturiseşte până în timpurile noastre 
manuscrisul Scara Sfântului Ioan Sinaitul, din vremea Preacuviosului Iov, dar şi un alt 
manuscris ce a aparţinut Preacuviosului Iov, descoperit în anul 1882, în care era indicată 
cu precizie citirea în mănăstire înainte şi după sâmbăta lui Lazăr. 

Rânduind cele privitoare la înalta vieţuire monahală din afară şi lucrând cu 
multă stăruinţă şi osârdie la înălţarea duhovnicească a obştii, neistovitul şi sfântul 
nevoitor, egumenul Iov, nu s-a oprit doar la aceasta. Impotrivindu-se celor de alte 
credinţe, ereticilor şi catolicilor, Preacuviosului Iov i s-a deschis un nou câmp de luptă, pe 
care nu 1-a socotit străin. Era departe de el gândul că egumenia îl obliga exclusiv la grija 
treburilor mănăstireşti. Deşi a socotit-o pe aceasta ca prima lui îndatorire, a socotit însă tot 
ca pe o datorie a sa să ia aminte şi la cei din afara mănăstirii, la învăţătura prin cuvânt, atât 

de importantă în acele vremuri. De aceea el s-a străduit să răspundă prin predici 
catolicismului, învăţăturii greşite despre săvârşirea Tainei Euharistiei, şi să apere cu 
argumente solide întrebuinţarea pâinii dospite în această Taină. încă şi mai mari strădanii 
a depus Preacuviosul Iov împotriva prozelitismului protestant, străduindu-se să-i ferească 
pe ortodocşi de acesta. 

A 

Rodnica lucrare a Preacuviosului egumen Iov la Mănăstirea „înălţarea Sfintei 
Cruci" a făcut ca aceasta să devină mai cunoscută decât celelalte mănăstiri din Dubne, 
aducându-i egumenului mare cinstire. Cnejii ortodocşi, domnitorii şi poporul din diferite 
locuri veneau la Mănăstirea Dubne mai cu seamă pentru fericitul ei egumen, „pentru tăria 
lui, pentru cinstea şi slava sa" după cum grăieşte biograful vieţii sale. 

însă slava deşartă a acestei lumi a început să-1 tulbure pe smeritul şi sfântul 
nevoitor, căci el nu căuta slava de la oameni, ci dorea să aibă mărturia trudelor şi 
nevoinţelor sale doar de la Dumnezeu, Cel ce vede totul întru ascuns. In acelaşi timp, 
sufletul său însetat după desăvârşire îl îndemna pe Iov către însingurare, către viaţa 
pustnicească. El ar fi dorit să se nevoiască nu ca întâistătător, ci ca simplu monah. La 
aceasta se vor adăuga şi nemulţumirea şi oarecare conflicte neplăcute cu cneazul 
Constantin Constantinovici de Dubne şi Ostrog care, deşi îl stima pe preacuviosul, totuşi 
nu întotdeauna lua aminte la sfaturile sale. Ca urmare a unei astfel de stări de lucruri, 
Preacuviosul Iov, slujitor râvnitor al Mănăstirii „înălţarea Sfintei Cruci" din Dubne, pe 
care a ridicat-o mai presus de alte mănăstiri din acel loc, după cum am amintit, a lăsat-o, 
după douăzeci de ani de egumenie, şi s-a însingurat în munţii Poceaevului, în mănăstirea 
care este cunoscută acum sub numele de Lavra Poceaev [Lavra Poceaev se află în 
provincia Volînia, Ucraina, la 50 km nord de oraşul Ternopil] . 

Preacuviosul Iov a sosit acolo chiar în vremea în care mănăstirea din munţii 
Poceaevului începea să fie pusă în bună rânduială, după mutarea în acel loc, din casa 

a 

evlavioasei stăpâne a Poceaevului, a icoanei făcătoare de minuni a Maicii Domnului. In 

mănăstire nu se afla încă un întâistătător. Monahii de la Poceaev, bucuroşi din cale-afară 
de sosirea preacuviosului, l-au rugat cu stăruinţă ca să primească să le fie egumen. Insă nu 
pentru aceasta venise Iov la Poceaev. El dorea un loc pentru nevoinţe aspre, fiind atras de 
munţii Poceaevului. Spre deosebire de zbuciumul orăşenesc de mai înainte, acest loc 
pustiu era pe atunci aproape necunoscut şi lumea nu aflase de icoana Maicii Domnului. 
Preacuviosul Iov nu năzuia, deci, la egumenie în mănăstirea Poceaevului. El dorea să se 
nevoiască aici ca un simplu monah. Insă pentru smerenia sa nu a putut să refuze 
rugăminţile fraţilor. Nădăjduia că, deşi egumen în Mănăstirea Poceaev, va putea să se 
dedice mai multă vreme nevoinţelor celor din pustie, slujind mănăstirii, să afle prilej să-şi 
împlinească şi năzuinţele sufletului său. Deci, învoindu-se, a fost ales egumen. Starea în 
care se afla atunci noua mănăstire Poceaev cerea un monah ca Preacuviosul Iov în această 
treaptă, el fiind un om foarte priceput. 

In acea vreme, acolo, în locul în care se nevoiseră pustnicii, abia începuse să 
se înalte mănăstirea. Preacuviosul, mai înainte de orice lucru, s-a ostenit să zidească 
biserică din piatră în locul celei din lemn, înălţată de monahii de odinioară ai Poceaevului 
în apropierea unor stânci, prin milostivirea jertfitorilor, aflată acum în degradare. 
Ingrijindu-se de mijloacele necesare traiului, pentru întărirea şi susţinerea mănăstirii, el a 
făcut mai multe demersuri spre obţinerea de pământuri şi bunuri. In afară de aceasta, s-a 
străduit să facă în mănăstire şi puţuri de apă, heleştee, grădini, livezi etc. La toate aceste 
lucrări, cu deosebită însufleţire şi dragoste, a participat el însuşi. Cu propriile sale mâini a 
sădit pomi fructiferi, i-a altoit şi i-a săpat împrejur. Grădinile acestea există până în 
vremea noastră în jurul Lavrei Poceaevului. Chiar el a săpat un heleşteu şi 1-a înconjurat 
cu diguri. Acest heleşteu există, de asemenea, şi acum, lângă ograda Mănăstirii Poceaev. 
Toate aceste ocupaţii, ca de pildă grădinăritul, amintesc limpede despre rosturile Bisericii 
lui Dumnezeu pe pământ şi despre multe împrejurări ale mântuirii noastre (Facerea 9, 8- 
18; Psalmi 79, 9-18; Isaia 5; Ioan 18, 1), care oglindesc limpede adevăruri evanghelice, 
binecuvântata viaţă întru Hristos (Ioan 15) ori faptele cele bune aducătoare de roadă - 

fiind pentru Preacuviosul Iov îndeletniciri dragi lui. Acestea, alături de cele legate de buna 
rânduire a mănăstirii, l-au asemănat multor nevoitori ai lui Hristos din vechime. 

Chiar la începutul strădaniei Preacuviosului Iov, de a rândui cele legate de 
zidirea şi stabilirea bunei rânduieli în Poceaev, mănăstirea aceasta a fost lovită însă de 
năpaste. După moartea blagocestivei stăpâne a Poceaevului, Ana Goiski, cea care 
încredinţase mănăstirii spre păstrare icoana făcătoare de minuni a Maicii Domnului, toată 
stăpânirea ei şi însăşi Mănăstirea Poceaev au rămas ca moştenire castelanului de Belz, 
voievodul Andrei Ferlei. Acesta, fiind de credinţă luterană, ura Poceaevul şi pe monahii 
care vieţuiau acolo. De aceea s-a străduit să ia toate măsurile prin care să le aducă 
strâmtorări: a luat pământurile donate mănăstirii de către familia Goiski, le-a interzis 
monahilor să ia apă pentru mănăstire, pe când nu exista încă fântână în acel loc; nu a mai 
îngăduit pelerinilor să se închine la icoana Maicii Domnului şi chiar hulea pe faţă această 
icoană făcătoare de minuni. 

In cele din urmă, dorind să nimicească cu desăvârşire Mănăstirea Poceaev, el 
s-a gândit să ia de la monahi icoana, considerând că aceştia, lipsiţi de ea, nu vor mai 
rămâne în acel loc, ci se vor răspândi care încotro. în anul 1623, pe data de 19 iunie, el a 
trimis la mănăstirea Poceaev pe sluga lui, Grigorie Kozenski, cu soldaţi luterani înarmaţi, 
având poruncă să o prade pe aceasta. Grigorie, intrând în mănăstire, s-a îndreptat către 
biserica Maicii Domnului, răpind icoana ei cea făcătoare de minuni şi împreună cu ea 
toate podoabele bisericeşti pe care le-a găsit în lăcaş: vase sfinte, odăjdii, aur, argint, 
pietre preţioase şi toate icoanele de argint - prinoase ale acestei biserici, pe care le 
aduseseră cei care fuseseră vindecaţi de diferite boli, după rugăciuni la icoana făcătoare de 
minuni a Maicii Domnului. Răpind toate comorile mănăstirii, Grigore a dus împreună cu 
acestea icoana Maicii Domnului în orăşelul Kozin, la porunca lui Andrei Ferlei. Ferlei s-a 
bucurat nespus de mult de această faptă nelegiuită şi, necunoscând ce să facă cu odoarele 
profanate, s-a hotărât pentru următoarea faptă netrebnică: a chemat pe soţia sa, a 

îmbrăcat-o pe ea în odăjdii sfinte şi i-a aşezat în mâini Sfântul Potir, iar aceasta, într-o 
mare adunare de oaspeţi, a hulit pe Maica Domnului şi icoana ei cea sfântă. 

Monahii Mănăstirii Poceaev împreună cu egumenul lor, Iov, au fost nespus de 
întristaţi din pricina faptei hulitoare a moştenitorului familiei Goiski - Ferlei. Osteneala lui 
Iov şi toate strădaniile pe care începuse să le depună spre buna orânduire a nou ziditei 
mănăstiri de la Poceaev erau gata să se surpe, lipsindu-1 de orice mângâiere pe 
preacuviosul truditor. Oricâte demersuri au făcut monahii împreună cu egumenul spre a fi 
redată mănăstirii icoana răpită, nu au avut nici-o izbândă. Cunoscând cu câtă bucurie 
răutăcioasă a primit Ferlei icoana Maicii Domnului de la răpitori, care mărturisise că 
niciodată nu o va înapoia pe ea mănăstirii, monahii s-au rugat ca măcar să le înapoieze 
celelalte lucruri furate, adică sfintele vase şi odăjdiile; însă nici pe ele nu le-au dobândit 
de la iubitorul de argint Ferlei. 

Atunci, însăşi Stăpâna a venit în ajutorul Preacuviosului egumen Iov de la 
Poceaev şi a obştii lui. Pentru a fi redate monahilor ocrotiţi de ea lucrurile furate, a 
îngăduit ca soţia lui Ferlei să cadă într-o boală grea, care nu a încetat nicicum până ce 
icoana făcătoare de minuni nu a fost înapoiată Mănăstirii Poceaev; obiectele şi celelalte 
odoare bisericeşti, de asemenea, fiind redate părinţilor. 

Prisosul de obiecte şi de odoare nu putea să ajute însă la bunăstarea materială 
a mănăstirii. In împrejurimi, dinspre părţile tătărăşti, s-au abătut şi războaiele cu Bogdan 
Hmelniţki, iar pelerinii veneau tot mai rar la mănăstire ca să se închine la icoană. Obştea 
sărăcise; mulţi monahi de la Poceaev s-au îndreptat atunci către alte mănăstiri. Insă 
preacuviosul egumen, plin de credinţă, nu a părăsit nicidecum munţii Poceaevului. 
Nădăjduind în ajutorul înaltei Ocrotitoare, cu multă osârdie, uneori peste puterile sale, ca 
şi mai înainte, se străduia să înalţe mănăstirea. Iar nădejdea nu 1-a făcut de ruşine pe 
preacuviosul. Minunile, pe care icoana a început să le reverse asupra tuturor acelora care 
veneau către ea după nefericitele întâmplări din acele locuri, au atras în mănăstire iarăşi 

pelerinii şi împreună cu aceştia au început să vină aici şi oameni înstăriţi. Mănăstirea 
Poceaev a înflorit din nou. Mulţi creştini evlavioşi observau ostenelile şi grija părintelui 
Iov faţă de mănăstire şi o ajutau să-şi revină şi să devină din ce în ce mai înfloritoare. In 
anul 1649, vestitul şi înstăritul pan, Feodor Griţevici împreună cu doamna Eva Berejeţkaia 
de Domaşevski, nutrind mare evlavie către icoana făcătoare de minuni a Maicii Domnului 
de la Poceaev, au înălţat în mănăstire o mare biserică din piatră în cinstea Sfintei Treimi, 
împodobind-o cu multă strălucire. 

Grija Preacuviosului Iov pentru buna rânduială a mănăstirii nu 1-a împiedicat, 
cum crezuse dintru început, să se nevoiască pustniceşte. Deşi nu era înaintat în vârstă, pe 
când era nevoitor în Mănăstirea „Schimbarea la Faţă" din Ugorniţki, preacuviosul uimea 
pe cei împreună slujitori cu el, trăind „precum un înger" în mijlocul obştii, „fiind tuturor 
spre ruşinare şi folos". Ce s-ar putea spune însă despre nevoinţele lui de aici, când deja 
înaintase în nevoinţele pustniceşti? Preacuviosul Iov, care-şi alesese câteva chipuri aspre 
de nevoinţă pustnicească, a rămas credincios acestora şi acum. 

Şi în Mănăstirea Poceaev, ca şi mai înainte în Mănăstirea „Schimbarea la 
Faţă" din Ugorniţki, el urma întru totul pilda „învăţătorului pustniciei", Preacuviosul Sava 
cel Sfinţit. Iată o pildă din viaţa acestui părinte: 

„Părintele nostru Sava" - se spune în viaţa Sfântului Sava cel Sfinţit - „fiind 
deja în al treizecilea an al vieţii, neluând aminte la sine şi întrecând pe toţi cei înaintaţi în 
vârstă din chinovie în asprime, priveghere, nerăutate, smerenie şi ascultare, a cerut lui 
awa Longhin ca să îi îngăduie să trăiască într-o peşteră ce se afla în afara mănăstirii, spre 
miazăzi. Awa Longhin, văzând purtarea lui deosebită, statornicia şi curăţia faptelor sale, 
râvna şi osârdia la rugăciune, a făcut cunoscută dorinţa lui marelui Eftimie, care a spus: 
«Nu-1 împiedica pe el să se nevoiască după cum voieşte!», şi astfel Longhin i-a îngăduit 
părintelui Sava să trăiască în peştera de la miazăzi vreme de cinci zile pe săptămână. 
Părintele Sava, primind o astfel de îngăduinţă, a petrecut cinci ani în următorul chip: 

duminică seara ieşea din chinovie cu un braţ mare de ramuri de fmic, care să-i ajungă 
pentru rucodelia (muncă, manufactură, lucru de mână) lui din timpul săptămânii. în 
peşteră rămânea cinci zile, neprimind nici un fel de hrană, iar sâmbăta dimineaţa se 
întorcea în chinovie şi aducea cu sine lucrul mâinilor sale din cele cinci zile - cincizeci de 
coşuri bine lucrate". 

In acelaşi chip se nevoia în Mănăstirea Poceaev şi egumenul acesteia, Iov. 

Despre aceastea, Dositei scrie: 

„Ce-ar fi de spus despre rugăciunile şi nevoinţele lui din timpul nopţii, pe care 
le săvârşea cu multe metanii? In peştera în care se nevoia el, până astăzi au rămas urmele 
metaniilor sale. Adesea, retrăgându-se în această peşteră, câteodată şi câte trei zile, iar 
alteori timp de o săptămână întreagă, se nevoia în rugăciune şi post, cu mulţime de lacrimi 
de umilinţă ce se năşteau din inima lui curată, rugându-se mai cu seamă pentru vremuri de 
pace şi pentru mântuirea lumii". 

Se asemăna întru nevoinţă nu doar chipului Preacuviosului Sava, ci şi celor 
asemenea acestuia: Petru Athonitul, Preacuviosul Antonie de la Pecerska. Preacuviosul 
Iov, după pilda iubitorilor de isihie de odinioară, era într-atât de tăcut, încât cu greu puteai 
să mai auzi de la el altceva, în afară de rugăciunea care neîncetat izvora din gura sa: 
„Doamne Iisuse Hristoase, Fiul lui Dumnezeu, miluieşte-mă!". 

Fericitul Teodoret grăieşte: „Semnele liniştirii celei mântuitoare sunt: mintea 
netulburată, dorirea de Dumnezeu, neîncetata pomenire a morţii şi a muncilor celor 
veşnice, rugăciunea neîmprăştiată, mulţimea închinăciunilor până la pământ, necontenita 
pomenire a lui Dumnezeu, omorârea poftelor trupeşti, a nu mai trăi pentru lume, a nu face 
pe plac pântecelui, aplecarea către citiri şi psalmodieri, mulţimea lacrimilor, lepădarea 
multei vorbiri, tăcerea adâncă, privegherea neîncetată. Cine are toate acestea, acela într- 
adevăr se linişteşte pentru Dumnezeu". 

Pe acestea toate s-a străduit să le întruchipeze în viaţa sa Preacuviosul Iov. In 
afară de post, neîncetată rugăciune, metanii, lacrimi şi tăcere, iubirea de fraţi, smerenia 
adâncă, ascultarea, blândeţea şi milosârdia alcătuiau virtuţile deosebite ale fericitului. Din 
pricina neîncetatelor nevoinţe şi osteneli trupeşti, Preacuviosul Iov era istovit, iar trupul 
lui, dar mai cu seamă picioarele, îi erau pline de răni, încât el putea să spună împreună cu 
Apostolul: „Eu port în trupul meu semnele Domnului Iisus!" (Galateni 6, 17) 

Aspru şi tară cruţare faţă de sine însuşi, Preacuviosul Iov, având multă iubire 
pentru aproapele, era îngăduitor cu neputinţele altora şi întru totul lipsit de răutate. Iată o 
pildă a nerăutăţii sale: 

Odată, în miez de noapte, trecând pe lângă hambare, a văzut un om ce fura din 
grâul mănăstirii. Atât de repede a ajuns lângă hoţ, încât acesta nici măcar o glumă nu a 
mai putut să facă pe seama sacului său plin cu grâu. S-a apropiat, deci, de locul faptei, iar 
hoţul, cuprins de spaimă, înaintea preacuviosului, stătea înţepenit ca o stană de piatră. A 
căzut apoi la picioarele Preacuviosului Iov şi 1-a rugat ca nu cumva să povestească ceva 
despre fapta sa, temându-se să nu fie socotit tâlhar printre cei care mai înainte îl credeau 
pe el om cinstit. Stareţul, lipsit de răutate, nu a vădit vina aceluia nimănui, şi chiar el 
însuşi, cu propriile mâini, 1-a ajutat pe hoţ să-şi ridice sacul cu grâu pe umeri, dându-i 
astfel învăţătură despre nejudecarea aproapelui, dar, totodată, şi despre răpirea bunurilor 
ce aparţin altora, aducându-i aminte de poruncile lui Dumnezeu şi de înfricoşata zi a 
Domnului în care el va fi nevoit să dea răspuns de fapta sa. Şi astfel, cu pace 1-a lăsat pe el 
să plece. Să amintim că şi această ultimă faptă a Preacuviosului Iov nu este necunoscută 
în istoria nevoinţelor pustnicilor de odinioară, şi că, prin urmare, în cazul dat, 
preacuviosul s-a arătat un minunat urmaş al nevoitorilor celor din vechime. 

Despre avva Macarie se povesteşte că într-o zi, plecând în Egipt, a aflat la 
întoarcere pe un om împreună cu asinul său, prădându-i chilia. Macarie, precum un străin, 
a adăstat la poartă păzind animalul şi, după multă aşteptare, 1-a lăsat pe tâlhar să plece 

nestingherit, spunându-şi: „...Nu putem să scoatem ceva afară... din lumea aceasta (1 
Timotei 6, 7). Domnul a dat, Domnul a luat (Iov 1, 21). Slavă lui Dumnezeu pentru 
toate!". 

Iată şi o altă pildă din Pateric: „Au venit odată tâlharii la chilia unui oarecare 
stareţ şi i-au spus: «Am venit să-ţi luăm toate câte ai în chilia ta!». Iar acesta le-a spus: 
«Tot ceea ce vă e de folos, fiilor, e al vostru!». Şi, după ce ei au luat cele aflate în chilie, 
au dat să plece. Au uitat însă o mică pungă cu monede care era tăinuită într-un loc ascuns 
din chilie. Luându-o pe aceasta, stareţul, alergând în urma lor, a început să strige: «Fiilor! 
Luaţi şi ceea ce aţi uitat în chilie!». Minunându-se de o asemenea nevinovăţie a stareţului, 
tâlharii i-au întors toate câte luaseră din chilia lui; apoi, căindu-se, grăiau unii către alţii: 
«Acesta cu adevărat este omul lui Dumnezeu!»". 

Astfel, după asemănarea sfinţilor nevoitori ai lui Hristos de odinioară, s-a 
nevoit şi Preacuviosul Iov al Poceaevului. Mulţimea nevoinţelor sale, după cum observă 
cel ce a scris viaţa lui, „poate întrece chiar mulţimea nenumărată a stelelor de pe bolta 
cerească, ele fiind cunoscute doar lui Dumnezeu, Care priveşte în taină cele mai ascunse 
cotloane ale inimii omeneşti". 

In mijlocul grijilor bunei rânduiri a Mănăstirii Poceaevului şi a nevoinţelor 
pustniceşti, Preacuviosul Iov a aflat vreme şi pentru luminarea duhovnicească a 
credincioşilor. Ce e drept, biograful vieţii preacuviosului nu vorbeşte despre faptul că, la 
Mănăstirea Poceaev, Iov s-a îndeletnicit cu scrierea de cărţi bisericeşti, ca pe vremea când 
era egumen al Mănăstirii „înălţarea Sfintei Cruci" din Dubne. Ajuns acum la bătrâneţe, 
vârsta cu greu îi mai îngăduia să se îndeletnicească cu scrisul. Dar se adevereşte totuşi că, 
în Mănăstirea Poceaev, în timpul păstoririi lui Iov, desigur, nu fară îndrumarea lui, a fost 
redactată în anul 1618 cartea Oglinda teologiei, a lui Chirii Trankvillionov, îndreptată 
împotriva catolicilor. 

Pe de altă parte, preacuviosul egumen al Poceaevului se va pune în slujba 

întregii Biserici Ortodoxe, în momente de răscruce. Aceasta s-a întâmplat în anul 1628, 
când a luat parte la Sinodul ce a avut loc la Kiev. Atunci, cel lepădat de credinţa ortodoxă, 
Meletie Smotriţki, s-a lepădat de rătăcirile sale. împreună cu cei care au luat parte la acest 
sobor, Iov a redactat hotărârile soborului, în care se arată că, „stând tare în credinţa 
ortodoxă, Meletie Smotriţki nu se gândeşte la alăturarea cu uniţii şi sub jurământ 
făgăduieşte să nu se dezică de Ortodoxie, către aceasta îndeamnând întreg norodul 
ortodox". 

Nefiind biruit de neîncetatele sale griji privitoare la buna rânduială a 
mănăstirii şi de asprele lui nevoinţe, Preacuviosul Iov (în schimă Ioan) a ajuns la vârsta de 
100 de ani şi, cunoscându-şi ziua morţii mai înainte cu o săptămână, a adormit cu pace, 
tară de suferinţă, pe data de 28 octombrie 1651, lăsând atât Mănăstirii Poceav, cât şi 
întregului ţinut Volînia, amintirea neîncetatelor lui rugăciuni, neasemănatelor lui nevoinţe 
şi înaltelor sale virtuţi. A adormit în singurătate, căci, către sfârşitul vieţii sale, cam din 
1649, simţindu-şi slăbite puterile, a predat îndatoririle egumeniei părintelui Samuil 
(Dobreanski), continuând însă şi după aceasta să se numească egumen al Poceaevului. 

Trupul preacuviosului, după îngroparea sa, a rămas în pământ timp de şapte 
ani. După o vreme, mulţi au început să observe că din mormântul său izvora lumină, 
însuşi sfântul, în trei rânduri, s-a arătat în vis drept-credinciosului mitropolit al Kievului, 
Dionisie Balaban, şi 1-a îndemnat să deschidă mormântul în care se aflau moaştele sale. în 
anul 1659, pe data de 8 august, mitropolitul Dionisie, împreună cu arhimandritul Teofan şi 
cu obştea mănăstirii, a deschis mormântul preacuviosului, aflând întregi sfintele lui 
moaşte. Cu deosebită cinstire, după aceasta, alături de mulţimea de norod adunată, au 
mutat moaştele în biserica cea mare a Dătătoarei de viaţă Treimi, aşezându-le în pronaos. 

Din acel timp, moaştele Preacuviosului Iov au început să izvorască 
nenumărate vindecări. Cea mai cunoscută dintre acestea s-a săvârşit cu egumenul 
Poceaevului, Dositei, căzut într-o boală foarte grea. 

în ajunul praznicului înălţării Sfintei Cruci a Domnului, aflându-se în 
mănăstire, contesa de Domaşevski a auzit împreună cu slujnica sa o cântare neobişnuită 
răzbătând din biserică, iar prin ferestrele locaşului au văzut ieşind foc. Mai întâi ele au 
crezut că monahii săvârşeau priveghere de toată noaptea. Slujnica Ana, trimisă să vadă 
despre ce este vorba, a aflat uşile bisericii deschise. Când a intrat în biserică, 1-a văzut pe 
Preacuviosul Iov în mijlocul mai multor bărbaţi sfinţi, săvârşind rugăciune. Atunci ea s-a 
înfricoşat foarte. Insă plăcutul lui Dumnezeu, întorcându-se către slujnică, i-a spus: „Nu te 
teme, fiică! Mergi şi cheamă la mine pe egumenul mănăstirii, Dositei!". „Zace pe patul de 
moarte" - i-a răspuns ea. Preacuviosul i-a dat atunci slujnicei o năframă de mătase 
înmuiată în mir şi i-a poruncit să o ducă celui bolnav. Ana a făcut întocmai. Ajungând la 
uşa chiliei egumenului, 1-a rugat să vină în biserică la porunca Preacuviosului Iov. Mai 
întâi, bolnavul a luat această chemare ca pe un vis; apoi, facându-şi semnul Sfintei Cruci, 
a luat de la Ana năframa de mătase trimisă de preacuviosul, a aşezat-o peste el şi, 
simţindu-se îndată întărit, s-a ridicat din pat şi a pornit spre biserică. Eclesiarhul, 
pregătindu-se de începutul Utreniei, s-a mirat văzându-1 pe acesta, căci în ajun îl ştia pe 
patul de moarte. „Cum vine una ca asta, părinte?", a întrebat el pe egumen. „Părintele 
nostru Iov s-a rugat pentru noi şi mi-a trimis vindecare!", a răspuns egumenul. 

Vindecări la moaştele Preacuviosului Iov au avut loc şi în timpuri mai 
apropiate de zilele noastre. 

Să vorbim despre o vindecare întâmplată în anul 1833! In acel an, pe data de 
28 mai, a venit la Poceaev din gubernia Orenburg, ţinutul Menzelinski, satul Makarievski, 
o ţărancă, fecioara Matrona Şliugova, în vârstă de 28 de ani. După spusele ei, de trei ani 
de zile suferea de dureri de cap şi de inimă. Când o apucau durerile, în lăuntrul său apărea 
o mare scârbă faţă de cele sfinte. Dacă se afla în biserică, întotdeauna simţea aceasta la 
citirea Apostolului, a Sfintei Evanghelii ori la cântarea Heruvicului, în timpul cădirilor. 
Mai întâi o apucau frigurile, iar apoi, dintr-o dată, simţea o căldură neobişnuită în tot 

trupul. începea apoi o nelinişte, urmată de un tremurat al mădularelor, însoţit deseori 
de urlete straşnice. 

In anul 1832, Matrona a mers să se roage la Voronej, apoi la Kiev. In acest 
oraş ea a avut un vis: a văzut un stareţ înfrumuseţat de cărunteţi, care şedea alături de o 
femeie în haine albe; amândoi au îndemnat-o să meargă la icoana Maicii Domnului, 
spunându-i: „Vei întâlni un egumen. Acolo îţi va da să bei agheasmă şi te va stropi el cu 
agheasmă de la Maica Domnului. Te vei vindeca!". Aceste cuvinte i-au fost repetate de 
trei ori Matronei, ţinându-le ea foarte bine minte. 

După aceasta, auzind că la Lavra Poceaev, după rugăciuni la icoana făcătoare 
de minuni a Maicii Domnului şi la moaştele Preacuviosului Iov care se află acolo întregi, 
bolnavii primesc vindecări, Matrona a pornit spre acel loc. La început şi aici în timpul 
citirilor şi al cântărilor din biserică i s-au repetat crizele de mai înainte, împiedicând-o să 
se împărtăşească cu Sfintele Taine, lucru pentru care se pregătise. în primele trei zile ale 
lui iunie, de câteva ori s-au săvârşit pentru bolnavă, la moaştele Preacuviosului Iov, 
rugăciuni către preacuviosul şi Sfânta mare muceniţă Varvara, cădiri şi stropiri cu 
agheazmă. După îndelungi chinuri, multe lacrimi şi împotriviri faţă de cei care o ţineau, 
bolnava a căzut în cele din urmă într-un somn adânc, după care s-a trezit, simţind în întreg 
corpul său tămăduire şi având o stare de nespusă bucurie. In timpul Vecerniei, pe data de 3 
iunie, Matrona a intrat în biserica mare a mănăstirii. Aici a aflat o schimbare deosebită a 
stării ei de sănătate. A devenit dintr-o dată liniştită. Plină de evlavie, a putut să se roage lui 
Dumnezeu, să se aproprie de icoana făcătoare de minuni a Maicii Domnului, să asculte 
cele ce se citeau în biserică. Ziua următoare fiind duminică, ea s-a împărtăşit cu Sfintele 
Taine. S-a simţit după aceasta pe deplin vindecată, atât cu mintea, cât şi cu trupul. 
Mulţumind Maicii Domnului şi plăcutului lui Dumnezeu Iov pentru darul tămăduirii ei, s- 
a întors bucuroasă în satul său (Gora Poceaevskaia, Slava Maicii Domnului, III, 2, pag. 
111-115; Pelerinul, anul 1833, noiembrie). 

Cu mult timp înainte, Preacuviosul Iov prorocise că Mănăstirea Poceaev va 
întâmpina multe necazuri. Un eveniment important, niciodată trecut cu vederea din 
letopiseţul mănăstirii, este următorul: 

In perioada tâlhăreştii Uniaţii din părţile Ruteniei şi Galiţiei, Mănăstirea 
Poceaev nu a rezistat împotriva uniaţilor şi, în anul 1720, a fost luată de la 
dreptcredincioşi, aici fiind aduşi monahii uniaţi din ordinul basilienilor. Mănăstirea s-a 
aflat sub stăpânirea uniaţilor până în anul 1831. în acel an, monahii basilieni de la 
Poceaev, din pricina purtării lor rele din timpul răzvrătirii poloneze şi a aţâţării poporului 
la răzvrătire, au fost îndepărtaţi din Mănăstirea Poceaev la porunca adormitului întru 
Domnul împărat Nicolae Pavlovici, iar mănăstirea a fost redată ortodocşilor. Primul 
întâistătător al Mănăstirii Poceaev, după revenirea mănăstirii în mâinile 
dreptcredincioşilor, a fost Preasfmţitul Episcop Ambrozie al Volîniei, care a ales ca 
reprezentant al său pe protoiereul de Kremeneţki, Grigorie Rafalski (mai apoi înalt 
Preasfinţia Sa Antonie, Mitropolit de Novgorod şi Sankt-Petersburg). 

Pe data de 13 octombrie 1833, Sfântul Sinod a înmânat hotărârea sa 
împăratului Nicolae Pavlovici: 

1 . Despre atribuirea Mănăstirii Poceaev a rangului de Lavră; 

2. Despre rangul ei în rândul mănăstirilor ortodoxe din Rusia, după cele trei 
Lavre mai cunoscute, ca fiind cea de-a patra; 

3. Sfinţitul arhimandrit al Mănăstirii Poceaev să fie numit de către episcopul 

de Volînia. 

Această hotărâre a fost întărită de înălţimea sa. După revenirea monahilor 
ortodocşi în Mănăstirea Poceaev, moaştele Preacuviosului Iov au fost scoase din nou la 

închinare. Ele se află astăzi într-o raclă de argint, prinos al unei binefăcătoare din Rusia, 
contesa de Orlov - Cezmenski. 

Pe data de 14 septembrie 1842, moaştele au fost aşezate în noua raclă, în 
biserica din peşteră, chiar în locul în care fericitul nevoitor s-a ostenit în vremea vieţuirii 
sale pământeşti. 

Pomenirea Preacuviosului Iov se face la Lavra Poceaev de trei ori pe an: 19 
mai - în ziua pomenirii multpătimitorului Iov; 10 septembrie - în ziua aflării cinstitelor 
moaşte ale Preacuviosului Iov; 10 noiembrie - în ziua lui de pomenire (datele sunt indicate 
după calendarul îndreptat). 

Şi în zilele noastre, cinstitele moaşte izvorăsc din belşug minuni spre slava lui 
Dumnezeu, Celui în Treime mărit, Căruia fie slava, cinstea şi închinăciunea, Tatălui şi 
Fiului şi Sfântului Duh, acum şi pururea şi în vecii vecilor! 

învăţăturile Preacuviosului şi de Dumnezeu purtătorului părintelui 

nostru Iov, 

egumenul şi făcătorul de minuni de la Poceaev 



Predică la Duminica Intrării Domnului în Ierusalim 



Aceia dintre preaînţelepţii robi ai lui Iisus Hristos, care se bucură de cinstirea 
Stăpânului, să asculte Evanghelia de astăzi. Iar Evanghelia de astăzi, preaiubiţilor, ne 
vorbeşte despre Stăpânul nostru, Căruia surorile lui Lazăr Ii pregăteau cină, la care una 
dintre ele, Măria, dându-I cinstire deosebită, I-a uns picioarele cu mir scump. Şi cu ce 
răspuns a îngrădit El gura lui Iuda, care certa pe femeie pentru această faptă plăcută lui 
Dumnezeu; despre cei ce au fost învredniciţi de El să-L întâmpine sărbătoreşte, când 
poporul I-a adus în dar ramuri de fmic şi cu glasuri neîncetate I-au strigat: „Osana!"; cum 
şi Hristos, împlinind cele proorocite despre El, şi însuşi în taină cunoscând că acestea sunt 
neamurile cele neînţelepte ce urmau a fi supuse, a şezut pe asin şi a intrat în acest chip în 
Ierusalim. Evanghelia de astăzi ne arată şi sfatul pe care îl puseseră la cale pentru 
Lazăr preoţii cei mai de seamă. Şi s-au sfătuit arhiereii - se spune - ca şi pe Lazăr să-1 
omoare (Ioan 12, 10). 

Iar acum să luăm aminte la cuvintele Evangheliei, care ne arată întocmai toate 
cele spuse. Căci iudeii aveau obiceiul, mai înainte de a prăznui Paştele în a douăzecea zi a 
lunii, să-1 înceapă pe el cu a 14-a zi a lunii, iar într-a 19-a zi a aceleiaşi luni foloseau ceva 
mai multă hrană decât în mod obişnuit, fiind un praznic de seamă (Ieşirea 12, 18). 

De aceea, Domnul, urmând aceste obiceiuri de praznic şi nevrând să încalce 

Legea, a cinat El însuşi cu prietenii Săi, arătând cele două Paşti... Care Paşti? Este vădit, 
cel legiut; căci încă nu se adusese adevăratul Paşti, care este însuşi Hristos, ce Se aduce 
pentru noi ca jertfa. Căci Paştile nostru, Hristos, S-a jertfit pentru noi (1 Corinteni 5, 7). 

Şi de unde a venit El? Din pustie, după învierea din morţi a lui Lazăr, căci 
doreau ca pe El să-L omoare cu pietre, şi atunci El S-a retras în pustie, nedorind să se 
piardă ei. Apoi Evanghelistul, arătându-ne nouă că Betania era patria lui Lazăr, adaugă: 
unde se afla Lazăr (Ioan 12, 1). De aceea el (Ioan), în trecere, pomeneşte de minunea cu 
Lazăr; acela pe care îl învinse din morţi (Ioan 12, 1). 

Mai întâi, se povesteşte cu învăluire: Şi I-au făcut acolo cină (Ioan 12, 2). 
Sunt limpezi cele privitoare la Lazăr, astfel că ei L-au primit pe El nu doar ca învăţător 
plin de credinţă şi nu doar ca prieteni ai Lui ce-L iubeau, ci şi pentru faptul că El 1-a înviat 
pe Lazăr din morţi. Şi Marta le slujea (Ioan 12, 2). Această soră a lui Lazăr întotdeauna se 
arată mai cu osârdie spre slujire. Iar Lazăr era unul dintre cei ce şedeau cu El la masă 
(Ioan 12, 2). 

Evanghelistul, plin de uimire, arată că Lazăr nu în acel ceas după învierea sa 
s-a dat din nou pământului şi gropii, ci a rămas împreună cu cei vii, şi mânca şi bea. 
Spunând aceasta, adaugă - căci Lazăr, înainte de moartea lui cea de patru zile, obişnuia să 
stea la cină împreună cu Iisus: Deci Măria, luând o litră cu mir de nard curat, de mare 
preţ, a uns picioarele lui Iisus... (Ioan 12, 3). Când vorbeşte despre măsura mirului, atunci 
ne arată nouă cantitatea acestui mir; iar când vorbeşte despre nard curat (adevărat), arată 
scumpătatea acestui mir. Căci curat - spune el - aceasta înseamnă: neprefacut şi cel mai 
curat dintre toate. Eu spun însă că măsura şi vrednicia mirului, după gândul femeii, trimit 
spre slava Mântuitorului. Căci nu prin simplitatea faptei dorea ea să arate cinste lui 
Hristos, ci se străduia să arate înalta Lui chemare. 

Insă neînţeleapta (Marta) cum ar fi putut mai cu vrednicie să arate această 
cinstire, decât lăsând multe şi primindu-L şi ospătându-L pe El? Deci, luând măsura 

mirului, I-a uns picioarele Lui. Şi aceasta nu e de mirare că avea un miros plăcut, căci 
nardul era - se spune - curat, de mare preţ. Şi a uns picioarele lui Iisus, crezând că ea 
însăşi se va blagoslovi măcar prin atingere. Insă marea cinste arătată vădeşte mai cu 
seamă dragostea sa pentru Hristos şi faptul că ea nu socotea acest mir mai vrednic decât 
trupul Lui binecuvântat, căci a şters cu el doar picioarele Lui. La picioarele Lui stătea şi 
dorea să-şi atingă fruntea de tălpile Sale, însă se temea, avea mare evlavie şi cutremurare. 
Iar aceasta o făcea ca să-I mulţumească Lui pentru truda pe care El o făcea pentru noi, şi 
de aceea a vărsat mirul pe picioarele Lui. 

Apoi se spune: picioarele Lui... le-a şters cu părul capului ei (Ioan 12, 3). 
Aceasta însemna despărţirea de Domnul; II ştergea cu părul său pentru ca, după cum 
credea ea, să-L aibă pe El în mintea ei şi atunci când El va pleca: în acest fel, femeia a 
împlinit toată iubirea către Hristos! Iar casa s-a umplut de mirosul mirului (Ioan 12, 3). 
Deci mirul era preţios şi dădea atâta bună mireasmă, încât umplea întreaga casă. 

însă dacă femeia era în acest chip, Iuda în ce fel era? Iar Iuda Iscarioteanul, 
unul dintre ucenicii Lui, care avea să-L vândă, a zis... (Ioan 12, 4). Şi ce grăieşte El 
despre aceasta vom asculta în încheierea cuvântului, iar acum este vremea să ne întoarcem 
luarea-aminte la faptul că nimic nu aduce folos, nici dacă ai fi ucenic al lui Iisus Hristos, 
când eşti plin de zavistie. Căci cel ce vorbea acestea era unul dintre ucenicii lui Hristos. El 
nu doar osândea fapta cea plină de vrednicie şi de dragoste a femeii, ci şi plănuia cum să- 
L vândă pe învăţător celor fărădelege. 

Ceea ce îl deosebeşte pe el de ceilalţi ucenici este faptul că acesta se numea 
Iuda lui Simon - căci era şi un alt Iuda după nume, însă nu se numea al lui Simon - şi că el 
după neam era iscariotean, chemat după patria sa; şi adaugă: avea să-L vândă (Ioan 12, 4). 
Vezi oare ce rău este pentru tine zavistia? Dar să luăm aminte la ce spune el! Deşi nu 
spune nimic părut rău, din mintea lui cea decăzută înţelegem însă aceea ce n-ar vădi pe 
ucenic, pentru ca noi nici să nu ne mai aducem aminte de asemenea cuvinte: Pentru ce nu 

s-a vândut mirul acesta cu trei sute de dinari şi să-i fi dat săracilor? (Ioan 12, 5). O!, 
nechibzuită oprire! O!, urătoare de Hristos dorire! Se cuvine nouă să ne mirăm de 
credinţă, se cuvine nouă să înmulţim cinstea învăţătorului; însă el cu necuviinţă o judecă 
pe femeie, şi măsoară mirul şi îl socoteşte pentru săraci pe acela. 

Pentru ce se risipeşte în zadar atâta mir? Pentru ce nu se vinde acesta cu un 
preţ mare? Pentru ce din acest preţ nu se dă săracilor? Dar aceasta el o vorbea nu arătând 
grijă pentru săraci, ci din pricina patimii şi a lăcomiei sale pentru averi, după cum însuşi 
Evanghelistul o arată, spunând: Dar el a zis aceasta nu pentru că îi era grijă de săraci, ci 
pentru că era fur şi, având punga, lua din ce se punea în ea (Ioan 12, 6). Să ne învoim şi 
cu îndrăzneala lui lacomă privitoare la săraci: căci nu pentru aceasta vorbea, că s-ar fi 
îngrijit de săraci, ci pentru că, având pungă la cingătoare, fura de acolo. Sub numele 
pungii să înţelegi locul în care se punea ceea ce da cineva. 

Cât despre Iisus? El nu demască pe acesta, dorind să-1 ruşineze pe el doar 
îndelunga răbdare şi să-1 întoarcă multa smerenie. Mântuitorul vădeşte însă şi osârdia 
femeii şi împreună cu aceasta descrie şi însemnătatea acestei osârdii; căci evanghelistul 
adaugă ce spune Iisus: Las-o, că pentru ziua îngropării Mele l-a păstraţi (Ioan 12, 7). 
Iată, aici El nu doar grăieşte despre femeie, ci pomeneşte de Iuda, despre vânzarea 
plănuită de el şi de faptul că El merge ca să pătimească. Pentru ce anume atunci slăbeşti 
credinţa femeii? Nu o tulbura pe ea! Căci, atunci când Eu voi merge la moarte, voi nu 
mai puteţi să faceţi aceasta, pentru că nu veţi mai avea prilejul; lăsaţi să facă ea aceasta 
fără supăr are\ 

Apoi, pentru că el nu cugeta să poarte grijă de săraci, Mântuitorul a arătat-o 
când a spus: Că pe săraci totdeauna îi aveţi cu voi, dar pe Mine nu Mă aveţi totdeauna 
(Ioan 12, 8). Ceea ce El vorbeşte înseamnă următorul fapt: câtă vreme Eu sunt în lume, nu 
se cuvine una ca aceasta - să Mă îngrijesc de milostenii, însă când Eu voi fi luat de la voi, 
atunci voi rămâneţi liberi să vă îngrijiţi de săraci. 

Deci mulţime mare de iudei au aflat că este acolo şi au venit nu numai pentru 
Iisus, ci să vadă şi pe Lazăr pe care-l înviase din morţi (Ioan 12, 9). Dorind să-1 vadă pe 
Lazăr, nădăjduiau să audă de la el ceva nou şi nemaivăzut, şi iată, deci, că mulţi veneau 
către Iisus. De aceea se întâmpla, şi aceasta la vedere, ca mulţi să fie atraşi către El. 

Insă răutatea niciodată nu cunoaşte tihnă. Şi s-au sfătuit arhiereii ca şi pe 
Lazăr să-l omoare. Căci, din cauza lui, mulţi dintre iudei mergeau şi credeau în Iisus 
(Ioan 12, 10-11). O!, ucigaşe şi nesocotite planuri ale lor! Se spune că văzând căpeteniile 
preoţilor că, din dorirea de a vedea pe Lazăr, mulţi veneau către Iisus şi nu se opreau doar 
la a-L privi, ci îmbrăţişau credinţa în El, au socotit ca şi pe Lazăr să-1 omoare împreună cu 
Iisus. Dar priveşte cum Iisus, ca Dumnezeu, Se face, din această pornire a lor, nu doar 
unul Ce trebuie ucis, cum voiau ei, ci dă prilej ca poporul să-I aducă Lui laudă ca 
Dumnezeu, iar aceasta se vădeşte după stingerea mâniei lor care, fie spus, le-a dat 
acestora vreme şi putinţă să se sfătuiască: Mulţime multă, care venise la sărbătoare, 
auzind că Iisus vine în Ierusalim, au luat ramuri de finic şi au ieşit întru întâmpinarea Lui 
(Ioan 12, 12-13). 

O!, cum să socotim planurile căpeteniilor preoţilor? Căci planurile se 
străduiau să ridice şi norodul împotriva Lui, iar poporul nu cugeta să facă nici un rău lui 
Iisus ci, la sosirea Lui, au adus în dar fmice şi lăudau venirea împăratului lui Israel. Căci 
mulţi dintre cei veniţi la praznic în Ierusalim, auzind că vine Iisus, au luat ramuri de finic 
şi L-au întâmpinat pe El, socotindu-L pe Acesta ca biruitor al morţii. Căci era obiceiul de 
a da cinstire celui învingător. Iar Hristos biruise moartea înviind pe Lazăr din morţi. Apoi 
se spune: Şi strigau: Osana! Binecuvântat este Cel Ce vine întru numele Domnului, 
împăratul lui Israell (Ioan 12,13) 

Ce înseamnă „Osana"? Mântuieşte-ne, ori, cum cred unii, laudă şi slavă; şi 
una şi cealaltă II propovăduiesc pe El ca Dumnezeu. Căci puterea de a mântui, precum şi 
lauda, se cuvine să fie dată doar firii dumnezeieşti. Acestea pe care ei le glăsuiau 

înseamnă următoarele: mântuieşte ca Dumnezeu; ori ceea ce alţii grăiau: Tu singur 
Dumnezeu lăudat, singur preaslăvit, căci Tu ai biruit moartea. Apoi unii adăugau: 
Binecuvântat este Cel Ce vine întru numele Domnuluil (Ioan 12, 13), însemnând prima 
Lui venire ori propovăduind cea de-a doua Sa venire. 

El a îngăduit toată lauda acum ca Dumnezeu, sosit să biruiască legătura 
morţii, având să vină iarăşi întru slavă ca să judece tot neamul omenesc, ca împărat al lui 
Israel, nu doar al celui în chip simţit, ci şi al Israelului celui înţelegător, care limpede vede 
pe Dumnezeu. 

Şi Iisus, găsind un asin tânăr, a şezut pe el (Ioan 12, 14), dându-ne nouă pildă 
că trebuie să alegem pe cele nevrednice şi smerite, şi împreună să facem cunoscută 
chemarea Lui neamurilor. Căci, socotind după Lege, aceasta (a merge un împărat călare 
pe un asin) era ceva de necinste. Astfel şi cei dintre neamuri erau de necinste. Insă 
Domnul, venind la ei, nu doar conduce către Ierusalimul cel de sus, ci şi împlineşte 
proorocirea. Căci adaugă: Nu te teme, fiica Sionului! Iată, împăratul tău vine şezănd pe 
mânzul asineil (Ioan 12, 14-15). Nu te teme Sioane, ci îndrăzneşte! Acest împărat nu este 
asemenea celor care au fost înainte, nedrept, lacom, ci blând şi smerit. Căci El soseşte nu 
ca un voievod ci după poruncă se va trage la sorţi, cum este spus. Asină, pentru că 
asemenea oameni dintre neamuri, după necinstea neînvăţăturii, sunt fară rânduială şi nu au 
primit învăţătură. Căci proorocirile săvârşite astăzi prin Hristos s-au împlinit în cele din 
urmă. Acestea însă - cele proorocite de Zaharia, privitoare la Iisus Hristos - nu le-au 
înţeles ucenicii Lui la început (Ioan 12, 16): că El Se numeşte împărat al Sionului şi că El 
Se va arăta întru slavă în Ierusalim. Căci înţelepciunea, oricât se ascundea de ei, deoarece 
se sminteau mult de El văzând pătimirea Lui şi împrejurările cele rele fară de număr, când 
S-a preaslăvit Iisus, atunci şi-au adus aminte că acestea I le-au făcut Lui (12, 16). Atunci, 
la vedere, ei nu înţelegeau când El Se pregătea de răstignire. însă când El S-a proslăvit 
prin înviere şi S-a arătat lor ca Dumnezeu adevărat, pentru că Duhul Sfânt le-a amintit lor, 

au înţeles că acestea au fost scrise pentru El, toate câte ei au făcut Lui, pentru ca nimic din 
cele proorocite despre El să nu rămână neîmplinit. 

Apoi evanghelistul Ioan ne descoperă şi pricina pentru care mulţime de norod 
s-a grăbit să-L întâmpine pe Iisus, căci adaugă: Deci da mărturie mulţimea care era cu 
El, când ...pe Lazăr din mormânt l-a înviat din morţi (Ioan 12, 17). Curgere mare de 
norod aduceau cei ce erau cu Iisus, de când El îl înviase pe Lazăr din mormânt. După 
adevăr ei mărturiseau că, toate cele petrecute, trimiteau spre Iisus. De aceea este scris: L-a 
şi întâmpinat mulţimea, pentru că auzise că El a făcut minunea aceasta (Ioan 12, 18); 
aceasta este pricina curgerii de norod la auzul că Iisus l-a înviat pe Lazăr dintre cei morţi. 
Căci este vădit că a învia a patra zi din mormânt este în puterea Celui Unic Stăpânitor a 
toate şi Atotputernic. 

Insă tu ia aminte de unde are norodul înţelepciune! Căci el (poporul), văzând 
pe Lazăr înviat din morţi, nu a ascuns minunea, ci a arătat-o tuturor, mărturisind şi 
propovăduind adevărul. Şi iarăşi, auzind de mărturisire, (poporul) nu a rămas acasă din 
lenevire, ci în acelaşi ceas a alergat către Iisus, ca şi pe Lazăr să-1 vadă, dar şi să 
îmbrăţişeze pe însuşi Iisus, şi cu inimă curată să-L laude şi să-L cinstească pe El ca pe un 
binefăcător al tuturor. 

Deci să fim şi noi, preaiubiţilor, asemenea lor: să nu ascundem minunile lui 
Dumnezeu, ci să vestim despre ele tuturor! Nu cu lenevie să grăim despre ele, căci singuri 
ne vom osândi, ci să îndrăznim pe cale, necruţând truda, aducând în dar pe Binefăcătorul 
tuturor, să mergem în întâmpinarea Lui, păşind fară tăgadă. Acestea aducem noi în dar lui 
Iisus Hristos, acestea facem noi Lui, privind nu la pământ, ci năzuind către înălţimile 
cerului. Acolo să ne îndreptăm toată mintea noastră. Cetatea noastră este în ceruri 
(Filipeni 3, 20). Şi iarăşi: Cugetaţi cele de sus\ (Coloseni 3, 2). Ce ne porunceşte nouă 
aceasta? Pavel, marele propovăduitor al adevărului, a grăit: Lui să ne supunem şi noi, şi 
nu ne vom împiedica de nimic pământesc, ci vom merge cu toţii la cer. 

Deci, aflându-ne cu trupul pe pământ, să năzuim spre înalt. Şi îndreptând 
acolo sufletul nostru, precum ramurile de fmic să ne îndreptăm, întru slava Dumnezeului 
nostru Care ne-a zidit. Căci Lui i se cuvine cinstea şi închinăciunea acum şi pururea şi în 
vecii vecilor! Amin! 



Despre lepădarea de lume şi despre desăvârşirea cea duhovnicească 



Pe acestea în chip deosebit le vădeşte dumnezeiescul Ioan Gură de Aur, 
spunând: Nu judecaţi, spune Domnul, ca să nu fiţi judecaţii (Matei 7, 1). Dar mulţi din 
neînţelepţiţii mireni sunt atraşi să facă una ca aceasta fară nici-o socotinţă. Căci dacă ei 
văd că monahul are o haină de prisos, în acel ceas îi arată lui stăpâneasca lege privitoare la 
faptul că nu trebuie să ai două haine (Matei 10, 10). Mereu, fară de număr poftind şi 
lăcomind... 

Şi dacă văd că monahul primeşte hrană sărăcăcioasă, se arată încă aprigi 
clevetitori, ei înşişi în fiecare zi dedându-se la mâncăruri şi băuturi; şi nu înţeleg propria 
lor stare vrednică de plâns, că prin aceste păcate ei îşi adună de aici mare vâlvătaie de foc 
peste capetele lor şi se lipsesc pe sine de orice îndreptăţire şi iertare. 

Insă, legea lui Hristos şi învăţătura lăsată de El apostolilor nu este 
numai pentru monahi, ci şi pentru mireni, căci după cum grăieşte Sfântul Pavel: 

privegheaţi întru toată răbdarea, rugându-vă, şi grija de trup să nu o faceţi spre pofte ! 
(Romani 13, 14); iar aceasta mărturiseşte că nu doar monahii trebuie să ţină Scripturile şi 
să petreacă în pace întru viaţa pustnicească, ci şi toţi aceia care trăiesc în oraşe şi în sate 
alături de soţiile şi copiii lor. Căci de ce s-ar cuveni mireanului să aibă ceva mai mult 
decât monahul, în afară doar de convieţuirea cu soţia sa? 

Căci întru aceasta (convieţuirea cu soţia) abia el de are iertare; însă în rest - în 
orice altceva - nu, căci asemenea monahului, întru toate îi este poruncit să facă şi el şi în 
tot lucrul nu îi este îngăduit să încalce poruncile. 



Despre Cain şi Abel, despre zavistie şi răutate 



Cain, mai înainte de a ucide pe fratele său, ştia că uciderea de frate este păcat. 
Iar despre faptul că el ştia că este păcat, ascultă ce se spune (Facerea 4, 8): Pentru ce tragi 
pe fratele tău din pământul părintesc şi-1 duci pe el în câmp? Pentru ce îl duci în loc 
pustiu? Pentru ce îl laşi tară de apărare? Pentru ce îl îndepărtezi de privirea părintească? 
Pentru ce ascunzi fapta ta cea urâtă, dacă nu te temi de păcat? Pentru ce, şi după 
săvârşirea uciderii, când te întreabă pe tine Dumnezeu, te mânii şi dai mărturie 
mincinoasă? Căci atunci când Dumnezeu a întrebat: Unde este Abel, fratele tău?, tu spui: 
Dar oare eu sunt păzitorul fratelui meu? (Facerea 4, 9). 

De aici se vede că a săvârşit Cain uciderea cu conştiinţa limpede că aceasta 

este păcat. In acest chip, încă înainte de săvârşire a cunoscut deci că uciderea este un păcat 
şi, încă mai limpede, a cunoscut după aceea când s-a supus pedepsei şi a auzit: Zbuciumat 
şi fugar vei fi tu pe pământl (Facerea 4, 12), precum şi tatăl său (Adam). Noi, cu toţii, 
cunoaştem răul mai înainte de săvârşirea lui, însă şi mai limpede după săvârşire, dar încă 
foarte limpede atunci când răbdăm pedeapsa. Astfel şi Cain a cunoscut mai înainte că 
uciderea de frate este o răutate, însă după aceea şi mai limpede a cunoscut aceasta din 
pedeapsă. 

Cain a ucis pe fratele său, Abel, din pizmă, căci uciderea a fost urmarea 
pizmei; şi 1-a ucis pe el luându-1 cu sine la câmp. însă ce a grăit Dumnezeu lui, Care pe 
toate le vede în ascuns? Unde este Abel, fratele tău? Acela, Care pe toate le cunoaşte, 1-a 
întrebat nu după cele nevăzute, ci ca să aducă pe ucigaş la pocăinţă, spunând: Unde este 
Abel, fratele tău? Insă el a răspuns: Nu ştiu! Oare eu sunt păzitorul fratelui meu? 

Lasă asta, tu nu eşti păzitor; atunci de ce l-ai ucis? Insă recunoşti acum şi că 
nu ai fost păzitorul fratelui. Tu ai fi fost dator să-1 şi păzeşti pe el. 

Dar ce i-a mai spus Dumnezeu lui? Glasul sângelui fratelui tău strigă către 

a 

Mine din pământ. In acel ceas, 1-a vădit pe el şi i-a rânduit lui pedeapsă nu numai pentru 
ucidere, cât şi pentru nepocăinţă; pentru că Dumnezeu urăşte nu doar păcatul, ci şi lipsa 
de ruşine. 

Deci Cain, căindu-se mai pe urmă, nu a fost primit de către El. Căci ce 
grăieşte (Cain)? Pedeapsa mea este mai mare decât aş putea-o purta. De mă izgoneşti 
acum din pământul acesta, mă voi ascunde de la faţa Ta şi voi fi zbuciumat şi fugar pe 
pământ (Facerea 4, 13-14). Când Dumnezeu i-a spus: zbuciumat şi fugar vei fi tu pe 
pământ (Facerea 4, 12), în acel chip i-a hotărât lui straşnică şi grea pedeapsă. 

Dumnezeu îi răspunde: Nu te voi lipsi pe tine de viaţă, dar ca adevărul să nu 
fie dat uitării, îţi voi face ţie lege în care toţi să poată citi, pentru ca nenorocirea ta să se 
facă învăţătură iubitorilor de înţelepciune. Şi Cain mergea pretutindeni ca o lege vie, ca un 

stâlp mişcător, lipsit de pace şi doar dându-i-se lui glas să sune precum o trâmbiţă. Nimic 
să nu faci, părea a spune el, din ceea ce am făcut eu\ El este supus pedepsei pentru 
nepocăinţă; osândit pentru păcat, pentru că nu 1-a mărturisit el însuşi, ci a fost vădit întru 
el. Dar dacă el şi-ar fi mărturisit păcatul, acesta ar fi fost şters de către Dumnezeu. Şi 
cunoaşte deci: Cain, printr-un cuvânt, ar fi călcat păcatul său. 

Căci orice război este crunt, dar mai cu seamă cel interior, când frate se ridică 
asupra fratelui şi se urăşte unul pe altul şi încă şi mai mult îl întărâtă pe el, ci nu îl 
înduplecă la linişte. Ucigând odinioară Cain pe fratele său, Abel, a vărsat doar sângele 
fratelui. Insă uciderea duhovnicească întrece această ucidere: cu cât e mai apropiată 
înrudirea, cu atât mai grea este uciderea. Căci el a omorât trupul fratelui, dar tu străpungi 
cu ascuţişul săbiei sufletul fratelui. 

L-a străpuns Cain pe Abel, însă nu a stins de tot iubirea către cel ucis, căci a 
înteţit-o apoi pe ea; nu a scăzut cinstea celui ucis, ci a mărit-o şi mai mult. Căci el după 
moarte se jeleşte: Cât de mare era iubirea lui înaintea lui Dumnezeul Când Abel era viu, 
el era robul tău, însă tu nu ai dorit aceasta, de aceea el moare, şi s-a făcut pentru tine un 
domn îngrozitor. 

Deci, cugetând la cele spuse, fraţilor, să fugim departe de diavoleasca pizmă, 
să stingem răutatea, şi astfel vom arăta unul către celălalt dragoste, ca să avem din aceasta 
roadă bună şi în veacul de acum, şi în cel viitor, împreună cu Binefăcătorul şi Iubitorul de 
oameni, cu Unul-Născut Fiul Său, cu Care este binecuvântat, împreună cu Preasfântul şi 
Bunul şi de viaţă făcătorul Duh, acum şi pururi şi în vecii vecilor! Amin! 

împotriva beţiei 



Să ascultăm cu mulă luare aminte înfrânarea şi viaţa lui Iaazania şi a fraţilor 
lui. Ei au fost nepoţii lui Ionadab, fiul lui Recab celui drept. Trăgându-se ei din acesta, 
Ieremia povesteşte cum Dumnezeu 1-a trimis să le poruncească lor să bea vin. Aceştia au 
răspuns însă: 

„Noi nu bem vin, pentru că Ionadab, fiul lui Recab, tatăl nostru, ne-a dat 
poruncă, zicând: Să nu beţi vin nici voi, nici fiii voştri în veac! Nici case să nu zidiţi, nici 
seminţe să nu semănaţi, nici vii să nu sădiţi, nici să aveţi, ci să trăiţi în corturi în toate 
zilele vieţii voastre, ca să trăiţi vreme îndelungată pe pământul în care sunteţi călători! Şi 
noi am ascultat glasul lui Ionadab, fiul lui Recab, tatăl nostru, întru toate câte ne-a 
poruncit el...". 

Iar Ieremia le-a zis: „De aceea aşa zice Domnul Dumnezeu...: Pentru că voi 
aţi ascultat porunca lui Ionadab, tatăl vostru, şi păziţi toate poruncile lui şi în toate faceţi 
cum v-a poruncit el... nu va lipsi lui Ionadab, fiul lui Recab, bărbatul care să stea 
înaintea feţei Mele în toate zilele /". (Ieremia, din cap. 35). 

Despre sămânţă şi semănător şi despre ascultarea cuvântului lui 

Dumnezeu 



Căci ce va semăna omul, aceea va şi secera. Cel ce seamănă în trupul său 
însuşi, din trup va secera stricăciune; iar cel ce seamănă în Duhul, din Duh va secera 
viaţă veşnică (Galateni 6, 7-8). Cei ce seamănă cu lacrimi, cu bucurie vor secera (Psalmi 
125, 5). 

Luaţi aminte, fraţii mei, aduceţi-vă aminte Scriptura: Ieşit-a semănătorul să 
semene sămânţa sa (Luca 8, 5). Cine a ieşit să semene? Bunul gospodar, Domnul nostru 
Iisus Hristos. Ce a semănat El? Cuvântul Evangheliei, sfintele Lui porunci. Insă unde a 
semănat El, în ce pământ? In inimile oamenilor, în toate colţurile lumii. 

Insă nu toţi ascultă glasul Evangheliei Lui şi nu toţi împlinesc aceasta, ca 
sămânţa Domnului, căzând în pământ bun, să aducă rod, ci cu lenevie primesc cuvântul în 
pământ îngheţat şi în mărăcini; şi, fiind în griji multe legate de bogăţie şi pofte lumeşti, 
nesocotesc sămânţa Domnului şi nu aduc roadă. 

Insă voi, preaiubiţilor, nu încuiaţi inimile voastre spre primirea Evangheliei şi 
nu lăsaţi să se înăbuşe cuvântul ei în mintea voastră din pricina grijilor celor multe ale 
vieţii! Pentru că ne sunt de ajuns cele de trebuinţă şi hrana! 

Despre bogatul nemilostiv şi săracul Lazăr 



Iată deci pe cel bogat, îmbrăcându-se în porfiră şi în vison, care se veselea în 
toate zilele în chip strălucit (Luca 16, 19) şi îl lăudau pe el fiii veacului acestuia, dar nu şi 
îngerii lui Dumnezeu... 

Iată-1 şi pe Lazăr, în mizerie, cum zăcea la poarta bogatului, poftind să se 
sature din cele ce cădeau de la masa bogatului; dar şi câinii, venind, lingeau bubele lui 
(Luca 19, 21). Lazăr nu dorea să guste mâncare de la masa bogatului ci dorea numai 
firimiturile pe care le adunau câinii. Şi pe cât bogatul era de lăudat şi de mărit de fiii 
acestui veac, pe atât îi dispreţuia şi îi umilea pe cei săraci; de aceasta încă şi îngerii se 
mirau de el. Deci, când s-a apropiat sfârşitul celui sărac, el a fost dus de îngeri în sânul lui 
Avraam, iar bogatul, după sfârşitul său, a fost dus la chinuri. Atunci, ce folos i-a adus 
bogatului bogăţia pe care el a avut-o şi veselia cu care el se veselea în toate zilele în chip 
strălucit în veacul de acum? 

Auzind acestea, preaiubiţi fraţi, să ne deşteptăm ca din somn din beţia noastră, 
să ne lepădăm de orice deşertăciune şi bogăţie, de toate cele ce le avem şi de necurăţia 
lumii! Căci nu ne aduce nouă nici un folos bogăţia cea trufaşă şi nici celor vestiţi nu le-a 
ajutat aceasta: nici mulţimea slugilor din jur, nici frumuseţea hainelor şi strălucirea cea din 
afară, nici oştirile cele fără de număr, nici puterea stăpânirii, nici lauda omenească, nici 
multa ademenire, nici sănătatea trupească, nici minciuna ce pare adevăr, nici frumuseţea 
feţei, nici cuvintele cele viclene ale noastre. Căci toate trec, toate se veştejesc, pe toate le 
nimiceşte molia şi le astupă pământul: şi faptele, şi poftele trupeşti, şi măsura desfătării 
celei deşarte, şi îndulcirea patimilor, şi desfrânarea trupului cu poftele lui; iar sufletului, 
deprins cu beţia acestor îndulciri, toate acestea îi aduc neîncetată muncă în gheenă, unde 
nu se află slobozire ori slăbire din chinurile cele cumplite, unde nu este pocăinţă, nici 

mângâiere. Aceasta o arată toţi acei bogaţi care petrec în ospeţe, îmbrăcaţi în purpură şi în 
haine de mătase, care sunt azvârliţi în întuneric, aceia care îşi petrec viaţa vremelnică în 
neîncetate ospeţe, îndulcindu-şi traiul trupesc, dedându-se la pofte, şi care nu s-au îngrijit 
nicidecum de sufletul lor. 

Bogatul, aţi văzut, întotdeauna se îmbrăca în porfiră şi în vison, petrecea întru 
bogăţie şi pe covoare scumpe; avea întotdeauna parte de îndestulările vieţii, îşi împlinea 
poftele şi neîncetat îi făcea pe plac trupului. Fermecat de ele, acela, ca un rob, întotdeauna 
cu tihnă petrecea şi împlinea toate, plin de osârdie precum o mare tară de fund. Nici 
măcar firimiturile de la masa sa nu le dădea de pomană, ci le aduna şi le arunca mai bine 
la gunoi decât să le dea celor de la poarta lui. El le dădea spre hrană doar câinilor şi 
gângăniilor. 

Astfel, aflându-se în iad, în muncile şi în chinul văpăii de foc, bogatul, 
nemaiputând să rabde, striga: Părinte Avraame, fie-ţi milă de mine şi trimite pe Lazăr să- 
şi ude vârful degetului în apă şi să-mi răcorească limba, căci mă chinuiesc în această 
văpaiel 

Insă Avraam i-a răspuns: „Fiule, adu-ţi aminte că ai primit cele bune ale tale 
în viaţa ta. Tu ai lucrat cele trupeşti şi aici te odihneşti de acele munci ale tale. Tu ai lucrat 
cele trupeşti, iar aici te odihneşti de această muncă a ta. Tu nu ţi-ai lăsat ulei pe pământ şi 
chiar ai ascuns toate în pântecele tău, iar pântecele tău, acum, a scos afară sufletul tău. Tu 
ai adunat doar seceriş trupesc, însă faptele trupului tău nu au făcut cinste sufletului tău. Tu 
nu ai fost milostiv şi nu te-ai arătat îndurător, ci te-ai făcut urâtor de oameni şi deci 
neomeneşte te munceşti acum. Nu cugeta aici să găseşti pentru mângâierea ta ceva dintre 
acelea pe care nu le-ai semănat înaintea ta, prin mâinile tale! Lazăr însă în scârbe şi cu 
răni trupeşti, nevoindu-se în timpul cel scurt, astăzi se mângâie şi are multe bogăţii 
veşnice, bucurându-se şi veselindu-se împreună cu toti sfinţii". 

Luaţi aminte, fraţilor, ce hrană s-a făcut pentru acel bogat avuţia cea 



Pagina 40 



trecătoare! Căci cu cât şi-a aprins aici poftele cu focul desfrânării, cu atât acolo sufletul lui 
suferă plângând în nesfârşitele munci veşnice; şi întristându-se în nefericirea lui cea 
nemângâiată, spune: „Pe drept eu sufăr, nu pentru faptele altora; căci am trăit în huzur în 
veacul cel trecător şi acum ard în focul cel nestins, unde este scrâşnirea dinţilor!". 

Ce a urmat? Amândoi au trecut de pe pământ: şi bogatul, şi săracul. 

Lazăr a fost primit de îngeri; după câini, îngerii; după poarta bogatului, sânul 
lui Avraam; după foame, belşug fară de sfârşit; după scârbe, bucurie fară tulburare. 

Iar bogatul după bogăţie a ajuns în năpastă, după huzur l-au cuprins pedeapsa 
şi muncile, după negrijă, durerile cele cumplite. Şi arzând bogatul în foc, vede pe Lazăr în 
sânul lui Avraam, în fericire, îndulcindu-se. Şi grăieşte el către Avraam: „Părinte 
Avraame... trimite pe Lazăr să-şi ude vârful degetului în apă şi să-mi răcorească limba, 
căci mă chinuiesc în această văpaie!". Iar Avraam îi răspunde: „Fiule, adu-ţi aminte că ai 
primit cele bune ale tale în viaţa ta, şi Lazăr, asemenea, pe cele rele; iar acum aici el se 
mângâie, iar tu te chinuieşti. Şi peste toate acestea, între noi şi voi s-a întărit prăpastie 
mare, ca cei care voiesc să treacă de aici la voi să nu poată, nici cei de acolo să treacă la 
noi" (Luca 16, 24-26). 

Luaţi aminte, căci cuvântul acesta este foarte de folos; el aduce groază, dar şi 
curăţeşte; aduce întristare, însă îndreaptă. Bogatul, fiind în munci, a privit spre înalt şi a 
văzut pe Lazăr. Minunat lucru! La poarta lui se afla acela în fiecare zi. De trei ori intrai şi 
ieşeai tu, bogatule, şi nu-1 vedeai pe el; iar aici, aflându-te în văpaie, îl priveşti? Când 
trăiai în bogăţie, când slobod puteai să-1 vezi, atunci nu luai aminte la el. De ce acum îl 
vezi aşa de bine? Nu la poarta ta s-a aflat el? Cum de nu-1 vedeai pe acesta când era atât 
de aproape, iar acum îl vezi, neluând aminte la prăpastia cea mare dintre voi? Şi cum îi 
spui lui: Părinte Avraame!? Cum îl numeşti tată pe acela cu care nu te asemeni în iubirea 
de oameni? Pe el îl numeşti părinte, iar acesta îţi spune fiu: nume înrudite, însă ajutor 
nicidecum. 

Despre răbdare şi lauda cea bună şi de a nu plânge cu multă jale pe cei 

adormiţi 



Pentru ce atât de mare este pentru noi această taină a lui Dumnezeu, această 
aspră moarte? Pentru căile morţii nu sunt răspântii pe care noi să ne putem abate la 
dreapta ori la stânga. Moartea e sigură; paharul amar al morţii este hotărât pentru fiecare; 
de el nu se poate să se lepede cineva, iar judecata lui Dumnezeu ne atinge pe toţi, căci ea 
este sabie a lui Dumnezeu, Care nu Se uită la faţa omului. Căci moartea nici pe împăraţi 
nu-i cruţă, nici de bătrâni nu-i este milă, nici de cei viteji nu se îndură, nici pe cei răniţi 
nu-i ocoleşte, nici frumuseţea nu o jeleşte, nici de lacrimi nu se înduioşează, nici tinereţile 
nu o opresc pe ea, nici de prunci nu-i pasă, ci pe toţi în chip sigur îi atinge. Noi mergem 
pe acelaşi drum şi nu poate să ne ajute nici-o bogăţie. Astăzi eu sunt viu, dar mâine e ca şi 
cum nu aş fi fost deloc; astăzi sunt cinstit de cei apropiaţi, dar mâine voi fi lipsit de slavă 
în mormânt; astăzi noi ne ungem cu miruri bine mirositoare, iar mâine vom muri; astăzi 
trăim în mijlocul a multe bogăţii, iar mâine cu mult plâns ne vor duce pe noi la groapă. 

Deci toate sunt deşertăciune în viaţa omenească, precum floarea se ofileşte şi 
precum visul de noapte se topeşte. Care slavă rămâne pe pământ neschimbată? Intr-o 
clipită moartea risipeşte toate. Vai - se spune -, câtă scârbă simte sufletul care se desparte 
de trup! Şi către îngerul lui Dumnezeu el îşi îndreaptă mâinile şi se roagă ca să-1 
slobozească de întunecatul vrăjmaş, şi către prieteni el cu rugăciune întinde mâinile. îşi 
înţelege atunci sfârşitul, dar acolo nu poate să dea ajutor nici tatăl fiului, nici mama fiicei 
ei, nici fratele fratelui său. Toţi cu dragoste şi cu milă îl privesc, cunoscând de acum că el 
se va întoarce îndată în pământ. 

Căci fum este această viaţă omenească, asemenea aburului şi cenuşei şi 
ţărânei. Pentru puţină vreme se arată omul şi pe dată piere. Unde este acum slava lui 

cea trecătoare? Unde este aurul şi argintul care nu pot să ne ajute nouă? Unde sunt armele 
şi caii cu podoabele lor? Cu adevărat, nimic în această viaţă nu este de folos şi bun; căci, 
în ziua morţii, toate sunt trecute cu vederea, toate sunt dispreţuite, toate pier, toate se 
nimicesc; căci nimeni nu poate să le dea pe ele în schimb pentru sufletul său. 

Deci, când sufletul se desparte de trup, aceasta este mare taină şi înfiorător 
lucru pentru cei care privesc. Sufletul pleacă de aici cu plâns, iar trupul se acoperă şi se dă 
pământului. Cel repausat se aşază în groapa celor morţi şi se înnegreşte, putrezeşte, se 
desface, se umple de duhoare, piere cu totul. Deci să fim siguri, frate, că nimic nu ne 
aduce folos din bunătăţile trupului şi nici din frumuseţea chipului; căci toate acestea se 
schimbă şi se fac ticăloase! Slava aceasta pământească trece îndată, iar nădejdea piere ca 
un fum. 

Şi frumuseţea chipului se duce, şi se întunecă vederea, şi auzul încetează, gura 
se zăvorăşte, mâinile şi picioarele îşi pierd puterea lor, şi noi le dăm mormântului. Cu 
adevărat toate sunt deşertăciune! 

Aşa că, văzând acestea, frate, să ne facem răbdători şi plini de mulţumire! 
Toate sunt de la Dumnezeu pentru cei ce se bucură cu bucurie mare şi sunt plini de 
fericire, fiindcă au găsit un mormânt (Iov 3, 22). 

Să nu socotim deci pierduţi pe aceia care merg la Dumnezeu! Dreptul 
Dumnezeu, văzând că ei fac dreptate, întru dreptate îi odihneşte pe ei. Să-i socotim însă 
pierduţi pe cei care nu s-au luminat cu Sfântul Botez şi pe aceia care se amăgesc pe ei 
întru nedreptate, făcând nelegiuiri şi păcate, pe cei care pier încă de aici, de pe pământ. 

Despre dumnezeirea lui Iisus Hristos 



Să ne aducem aminte de Iona care a fost în adâncul mării, în pântecele 
chitului, trei zile şi trei nopţi, închipuind învierea cea mântuitoare, după cum a spus 
Domnul, în Evanghelie, cărturarilor şi fariseilor, când ei Ii vorbeau Lui: „Invăţătorule, 
voim să vedem de la Tine un semn!". Iar El, răspunzând, le-a zis: Neam viclean şi 
desfrânat cere semn, dar semn nu i se va da decât semnul lui Iona proorocul. Că precum a 
fost Iona în pântecele chitului trei zile şi trei nopţi, aşa va fi şi Fiul Omului în inima 
pământului trei zile şi trei nopţi. Bărbaţii din Ninive se vor scula la judecată cu neamul 
acesta şi-1 vor osândi, că s-au pocăit la propovăduirea lui Iona; iată, aici este mai mult 
decât Iona! (Matei 12, 38-41). 

Şi cele poruncite lui Avraam, ca să meargă trei zile la munte, loc în care el să 
aducă jertfa, şi acestea preînchipuiau învierea cea de-a treia zi a Domnului. 

Aşadar, după răstignirea Domnului, Apostolii priveau de departe spre 
mormântul în care se afla trupul lui Iisus şi cu mare încredinţare aşteptau învierea, iar în a 
treia zi au aflat că, iată, Hristos a înviat. După cum Avraam a şezut trei zile în munte, 
ascultând de Dumnezeu, aşa şi ucenicii Domnului, mergând la mormânt, aşteptau 
învierea. 

Şi ce spune proorocul Isaia, că s-a luat de pe pământ viaţa Lui (Isaia 53, 8), 
aceasta face cunoscut mai dinainte că nu fară trup a înviat Domnul, ci că El cu trupul S-a 
înălţat la Tatăl Său, unde era şi mai înainte. 

Şi ceea ce Iacov a spus lui Iuda, că din seminţia lui Iuda Se va arăta Hristos, 
aceasta de demult era o proorocie despre Maica Domnului. 

Iar spusa: Se va deştepta ca un leu, prooroceşte despre răstignirea de pe cruce 

şi că trupul Lui va fi aşezat în mormânt. Se spune deci: El a îndoit genunchii... Cine-L va 
deşteptai (Facerea 49, 9). Marele patriarh Iacov a cunoscut că Domnul nostru Iisus 
Hristos va învia din mormânt şi de aceea nu a trecut sub tăcere faptul, ci proorocind, a 
grăit: El a îndoit genunchii... Cine-L va deşteptai Deci El a suferit răstignire, trei zile a 
stat în mormânt, iar apoi a înviat. Aşadar, binecunoscând patriarhul Iacov că toate acestea 
El le va săvârşi de bună voie, de aceea a şi spus: El a îndoit genunchii... Cine-L va 
deşteptai 

Aşadar prin Cel îngenunchiat a fost numit, în proorocie, Fiul lui Dumnezeu şi 
a fost propovăduit astfel. Dar spunând: Cine-L va deşteptai, aici s-a propovăduit şi fapta 
Lui cea de bună voie, şi nu aşa cum spun ereticii arianişti şi ucenicii lor, luteranii. 

Tot astfel grăieşte şi Valaam, fiul lui Beor, când 1-a chemat împăratul Balac, 
fiul lui Sefor, ca să blesteme pe Israel, spunând: 

„Şi stăpânirea Lui... şi împărăţia Lui se va înălţa. Dumnezeu L-a scos din 
Egipt şi puterea Lui va fi ca a taurului; mânca-va popoarele duşmane Lui, va sfărâma 
oasele lor şi cu săgeţile Sale va săgeta pe vrăjmaşi. Plecatu-S-a şi S-a culcat ca un leu şi 
ca o leoaică; cine-L va scula? Cel ce te binecuvântează, binecuvântat să fie, şi cel ce te 
blestemă să fie blestemat!" (Numerii 24, 7-9). 

Dacă ai asculta tu acest cuvânt - tu, împlinitorule al necredinţei jidoveşti -, 
cum acel Valaam a proorocit despre Unul-Născut Fiul lui Dumnezeu, numindu-L pe El 
Unul-Născut! Căci iată, înfricoşător şi cu totul minunat este acest lucru; căci El este 
născut, iar nu făcut, şi nu are nici început, nici sfârşit. Va stăpâni neamuri multe, grăieşte 
(Valaam), şi stăpânirea Lui şi împărăţia Lui - se spune - se vor înălţa. Ia aminte şi crede că 
El este Domnul şi Mântuitorul mărturisit nouă, şi împărăţia Lui nu are sfârşit! Căci se 
spune: El a îndoit genunchii... Cine-L va deşteptai Crede deci că toate faptele Lui au fost 
de bună voie. Căci întru totul El a pătimit de bună voie şi din mormânt S-a ridicat cu 
puterea Lui şi - după cum aflăm - cel ce-L binecuvântează, binecuvântat să fie, şi cel ce-L 

blestemă să fie blestemat! Aşadar nu vă amăgiţi pe voi, iudeilor cei vrednici de plâns! 



Despre firea dumnezeiască şi firea omenească ale lui Iisus Hristos, Fiul lui 
Dumnezeu; despre întruparea Lui şi despre Maica Domnului 

„Ziua zilei spune cuvânt şi noaptea nopţii vesteşte ştiinţă. Nu sunt graiuri, nici 
cuvinte ale căror glasuri să nu se audă" (Psalmi 18, 2-3). 

Despre aceasta vorbeşte evanghelistul Luca. 

La şase luni de când Elisabeta avea în pântece pe Inaintemergătorul, Sfânta şi 
Preacurata Fecioară Măria, luând bunăvestire de la Arhanghelul Gavriil, a venit la rudenia 
sa Elisabeta şi a salutat-o pe ea. Iar în acel ceas a săltat în pântecele ei pruncul. Elisabeta, 
dar în Duhul Sfânt, a început să proorocească: Şi de unde mie aceasta, ca să vină la mine 
Maica Domnului meu? Că iată... pruncul a săltat de bucurie în pântecele meu (Luca 1, 
43-44). 

Mila şi adevărul s-au întâmpinat, dreptatea şi pacea s-au sărutat. 
Adevărul despre întruparea Lui şi din pământ a răsărit şi dreptatea din cer a privit 
(Psalmi 84, 11-12). 

Cu adevărat a fost Inaintemergătorul, pentru că el a fost propovăduitor al 
adevărului şi încă aflându-se în pântecele maicii sale a cunoscut pe Stăpânul său. Căci el 
din pământ a răsărit, fiind semănat de tatăl său, Zaharia, dar născut de mama sa, Elisabeta. 

Cu adevărat deci Hristos este Dumnezeu. El S-a născut din Precurata Fecioară 

după Bunavestire, fară de început fiind din Tatăl Cel fară de început, lumină din lumină, 
Dumnezeu adevărat din Dumnezeu adevărat. El S-a născut şi după trup, dar nu este făcut, 
fiind de o fiinţă cu Tatăl şi cu Duhul Sfânt, mai înainte de toţi vecii. 

Jidovii grăiesc cum că Domnul, întru Preaînţelepciunea Sa, a spus: Să facem 
om după chipul şi după asemănarea Noastrăl (Facerea 1, 26) Este limpede acum că ei 
înşişi îşi arată prin aceasta şi necredinţa lor. Căci Solomon a spus: înţelepciunea şi-a zidit 
sieşi casă (Pildele lui Solomon 9, 1). Prin Preaînţelepciune se înţelege Fiul lui Dumnezeu, 
iar prin casa cea sfântă - Preacurata şi Preanevinovata şi cea fară de pată Fecioară de 
Dumnezeu Născătoare Măria. Aşadar, dacă Fiul lui Dumnezeu nu ar fi Preaînţelepciunea 
lui Dumnezeu, atunci El nu ar fi primit trup. Deci nu se cuvine să despărţim firea 
dumnezeiască de cea omenească şi pe cea omenească de cea dumnezeiască. Dar dacă 
jidovii şi ereticii o despart, aceasta se va face pentru ei sfârşit şi pieire. Noi însă, după cum 
credem, aşa şi propovăduim. 

Deci pentru că Preacurata Fecioară nu a cunoscut păcatul şi acesta în 
alcătuirea Lui trupească nu se afla, atunci El S-a zămislit din firea ei de Maică şi a 
Stăpânului, fiind Dumnezeu adevărat. El a îmbrăcat acest trup şi S-a făcut om adevărat. 
Prin urmare, Acesta are atât neputinţa cea omenească, cât şi măreţia cea dumnezeiască. El 
a primit cu trupul ceea ce era propriu trupului, iar cu cuvântul a împlinit ceea ce era 
propriu cuvântului. Cu cuvântul a făcut minuni, cu trupul însă a primit ocări din partea 
iudeilor. Deci Dumnezeu S-a făcut om. Căci aşa după cum Cuvântului nu I-a lipsit cinstea 
asemănătoare Tatălui, tot astfel nici trupul nu a fost lipsit de firea neamului nostru. 
Domnul este adevăratul Fiu al lui Dumnezeu şi adevăratul Fiu al Fecioarei. A luat trup din 
Fecioară, purtând lăuntric Dumnezeirea. Deci e vădit că El este Dumnezeu după cum 
dintru început a fost Cuvântul (Ioan 1, 1). Căci nu cunoşteau nici îngerii despre 
stăpâneasca îndurare pe care El dorea să o facă. 

Deci a luat trup şi S-a născut din Fecioară. Domnul nostru Iisus Hristos, Fiul 

lui Dumnezeu, S-a născut din Preacurata Stăpâna noastră de Dumnezeu Născătoarea şi 
pururea Fecioară Măria. El a voit să Se nască din seminţia lui Avraam, din fiica lui 
Ioachim şi a Anei, din seminţia lui Iuda. In vremea naşterii trupeşti a Stăpânului Hristos, 
se mirau îngerii, săltând cu veselie, unii către alţii: „O, îndurare! Cum El Se naşte fără 
tată, cu trup, fiind mai înainte de veci, tară de mamă, şi de-o fiinţă cu Tatăl? Şi tară de 
început fiind născut din Tatăl, desăvârşit Dumnezeu, întru totul purtând întru Sine firea ce 
este proprie Tatălui, El din Fecioară Se arată om desăvârşit, după îndurare primind întru 
totul firea omenească?". 

Către Fecioară iarăşi spuneau îngerii: „Cum să te fericim pe tine, Născătoare 
de Dumnezeu, ori cum să te mărim pe tine cu vrednicie, tu care, fiind Fecioară, ai născut 
ca maică şi prin naşterea ta nu ţi-ai stricat fecioria şi nu ţi-ai întinat curăţia, ci rămâi 
Fecioară Preacurată? Cine poate" - spuneau ei - „să grăiască minunea tainei acesteia? Să 
dăm deci laudă noului Adam". Aşadar minunându-se, cu bucurie mare înălţând laude, 
grăiau: „Slavă întru cei de sus lui Dumnezeu şi pe pământ pace, între oameni 
bunăvoire!" (Luca2, 14). 

Prin urmare, din seminţia lui Avraam a ieşit Preacurata Fecioară, fiica lui 
Ioachim, în care S-a sălăşluit Cuvântul lui Dumnezeu. Şi Cuvântul S-a făcut trup (Ioan 
1, 14). Ea este lăstar din seminţia lui Iuda (Facerea 49, 9), fiica lui Ioachim şi a Anei, 
sfânta, curata, preaminunata, neîntinata şi preanevinovata. Când încă nu se arătaseră întru 
ea cele proprii firii femeieşti, a zămislit ea de la Duhul Sfânt, a născut pe Ziditorul 
făpturii, iar după naştere a rămas fecioară. Deşi Domnul nostru Iisus Hristos a binevoit să 
Se nască din seminţia lui Avraam, din fiica lui Ioachim, totuşi nu Avraam a binecuvântat 
toate neamurile pământului, ci Dumnezeu, Care a făcut cerul şi pământul. Căci nu era de 
trebuinţă a crede în Avraam, căci însuşi Avraam a avut nevoie să fie binecuvântat anume 
de Iisus. Deci din aceeaşi rădăcină a lui Iuda s-a arătat preacurata Fecioară, din care S-a 
născut Domnul. 

Intru El s-au binecuvântat neamurile şi s-au botezat întru numele Lui. Aşadar 
Domnul nostru Iisus Hristos S-a întrupat de la Duhul Sfânt şi S-a sălăşluit în pântecele 
Fecioarei Măria, ca să mântuiască neamul omenesc cel înşelat de diavol. Şi Cuvântul S-a 
făcut trup şi S-a sălăşluit între noi (Ioan 1, 14). înţelege dar despre acest rod astfel: că 
lăstarul acesta a născut pe Dumnezeu adevărat şi om adevărat. Căci El, având două firi, 
dumnezeirea a dat-o omenităţii. Prin urmare, pentru că mulţi n-ar fi putut înţelege calea 
Lui, că Iisus Hristos Dumnezeul nostru a ieşit din seminţia lui Iacov, S-a născut El din 
Preacurata Fecioară în Betleemul Iudeii, în zilele regelui Irod. Căci - se spune - însetat-a 
El să unească cele de sus cu cele de jos (Efeseni 2, 17). 

Acatistul Sfântului Iov de la Poceaev 



Tropar 

Indelunga-răbdare a multpătimitorului Iov de odinioară dobândind, şi 
Botezătorului asemănându-te cu înfrânarea, dumnezeiasca-ti râvnă s-a vestit tuturor celor 
ce voiesc să se asemene ţie întru vrednicie. Adevăratei credinţe facându-te propovăduitor 
fără de teamă, şi mulţimi de monahi către Hristos aducând şi pe toţi oamenii întărindu-i în 
dreapta credinţă, Iov, părinte al nostru, roagă-te să se mântuiască sufletele noastre! 



Condac glasul al 4-lea 

Ca un stâlp al credinţei celei adevărate te-ai arătat, al poruncilor evanghelice 
râvnitor, facându-te mustrare celor mândri, iar celor smeriţi îndrumător şi învăţător; 
pentru aceasta te fericim pe tine, rugătorule pentru iertarea păcatelor noastre şi al 
mănăstirii tale pururea ocrotitor, părinte al nostru Iov, cel asemenea multpătimitorului de 
demult. 

Slavă 

Te fericim pe tine, părinte al nostru Iov, şi sfântă pomenirea ta o lăudăm şi o 
cinstim, învăţătorule al monahilor şi împreună- vorbitorule cu îngerii! 

Condacul 1 



Alesule şi facătorule de minuni, bunule învăţător al nostru şi rugătorule pentru 
lume, părinte Iov, mănăstirea şi toţi cei dreptcredincioşi, luminaţi fiind de viata ta cea 
curată, Ii mulţumesc pentru tine lui Dumnezeu Celui în Treime închinat, slăvindu-L; deci 
ca cel ce ai îndrăznire către Dumnezeu, fii mijlocitor pentru sufletele noastre cuprinse de 
patimi, ca în bucuria inimii noastre să-ţi strigăm ţie: Bucură-te, părinte Iov, plăcutule al lui 
Dumnezeu, podoaba Lavrei Poceaevului! 

Icosul 1 

înger bine vestitor ai fost celor tulburaţi de către vrăjmaşii Bisericii, părinte 
Iov, atât prin scrierea şi tipărirea sfintelor cărţi, cât şi prin viaţa ta cea plăcută lui 
Dumnezeu, iar după fericita ta adormire aflându-te înaintea tronului Stăpânului, ca 
mijlocitor pentru lume, strigăm către tine: 

Bucură-te, al Bisericii ostaş credincios; 
Bucură-te, al Ortodoxiei sfeşnic luminos; 
Bucură-te, că pe părinţii noştri i-ai păzit de erezie; 
Bucură-te, că pe fiii lor i-ai întărit în credincioşie; 
Bucură-te, că ai părăsit casa părinţilor, ca să te mântuieşti; 
Bucură-te, că mai mult te-ai îngrijit de cele sufleteşti; 
Bucură-te, căci cu nevoinţele copilăriei pe bătrâni i-ai uimit; 
Bucură-te că, monah fiind, chipului îngeresc te-ai asemănat; 
Bucură-te, că Mănăstirea Ugomiţki cu viaţa ta ai luminat; 
Bucură-te, că şi pe cea din Dubne ai luminat-o minunat; 

Bucură-te, că celor slabi le eşti întărire în credinţă; 
Bucură-te, că înţelepţeşti pe cei ce însetează de ştiinţă; 

Bucură-te, părinte Iov, plăcutule al lui Dumnezeu, podoaba Lavrei Poceaevului! 



Condacul al 2-lea 

Văzând monahii sporirea ta cea plină de râvnă în cele duhovniceşti, au dorit 
să te aibă preot, şi toată Volînia te-a voit egumen al mănăstirii din Dubne, pentru a opri 
răspândirea ereziilor, ca ortodocşilor hrană duhovnicească împărţind, să cânte Domnului 
neîncetat aşa: Aliluia! 

Icosul al 2-lea 

Minte desăvârşită ai arătat, părinte, când pentru binele pustiei Poceaevului te- 
ai smerit şi, în loc de a conduce, te-ai făcut ascultător; însă Domnul te-a chemat din nou la 
egumenie, iar fraţii cu bucurie îţi strigau: 

Bucură-te, bunul şi minunatul nostru părinte; 

Bucură-te, chip râvnitor al evlaviei sfinte; 

Bucură-te, că egumenia ca pe o slujbă o ai primit; 

Bucură-te, că lui Dumnezeu şi oamenilor ai voit a sluji; 

Bucură-te, că egumenia ta ţi-a fost smerenie întru Hristos; 

Bucură-te, că printr-însa odihnă sufletelor noastre ne-am aflat şi bun rost; 

Bucură-te, că pentru lume multe rugăciuni aduci; 

Bucură-te, că pe demoni bărbăteşte îi înfrunţi; 

Bucură-te, că de îngerească treaptă ai avut tu părtăşire; 
Bucură-te, că eşti bun îndrumător spre mântuire; 
Bucură-te, spre mântuire vrednică încurajare; 
Bucură-te, că lenevirii eşti aprigă mustrare; 

Bucură-te, părinte Iov, plăcutule al lui Dumnezeu, podoaba Lavrei Poceaevului! 



Condacul al 3-lea 

Puterea Duhului Sfânt te-a întărit pe tine, înţelepte Iov, atunci când pe cel ce 
fura grâul mănăstirii l-ai mustrat cu pocăinţa, descoperind cele tăinuite de dânsul şi, 
astâmpărându-i foamea, ai smerit astfel inima lui cea împietrită, învăţându-1 a cânta: 
Aliluia! 

Icosul al 3-lea 

Purtând grijă de suflet, cuvioase părinte, te-ai nevoit în peşteră, unde zi şi 
noapte petreceai în rugăciune, în vorbiri cu Dumnezeu. Pentru aceasta, lumina harului Său 
a strălucit în acel loc întunecos precum lumina cea de pe Tabor, îndemnând pe toţi să-ţi 
cânte ţie: 

Bucură-te, tămâie binemirositoare a rugăciunii; 
Bucură-te, fântână nesecată de lacrimi; 

Bucură-te, căci cu nevoitorii cei de demult de la Pecerska te-ai asemănat; 
Bucură-te, că darurile acelora şi tu le-ai căpătat; 



Pagina 53 



Bucură-te, că pe fraţi întru răbdare şi rugăciune i-ai întărit; 
Bucură-te, că, prin ruga ta, pe demoni din mănăstire ai izgonit; 
Bucură-te, că în bezna peşterii ai aprins lumină cerească; 
Bucură-te, că şi inimile noastre le mângâi cu milă dumnezeiască; 
Bucură-te, stânca Poceaevului, ca un diamant prea tare; 
Bucură-te, al plaiurilor noastre luminător ca un soare; 
Bucură-te, al întregii Bisericii stâlp întărit; 
Bucură-te, apărător al celor ce se roagă smerit; 

Bucură-te, părinte Iov, plăcutule al lui Dumnezeu, podoaba Lavrei Poceaevului! 



Condacul al 4-lea 

Viforul pornirilor eretice vrând să-1 opreşti, te-ai dus în cetatea Kievului şi în 
soborul ortodocşilor cu îndrăznire ai mărturisit credinţa cea neştirbită, învăţând aceasta şi 
pe alţii. Dar şi tipărirea cărţilor sfinte ai sporit în Mănăstirea Poceaevului, ca toţi cei ce le 
vor citi să ţină credinţa ortodoxă şi să cânte lui Dumnezeu: Aliluia! 

Icosul al 4-lea 

Aflând fraţii mănăstirii că te rogi cu lacrimi şi neîncetat rosteşti Rugăciunea 
lui Iisus, de sfaturile tale folosindu-se şi de chipul vieţii tale umilindu-se, au strigat: 

Bucură-te, rugătorul nostru cel preabun; 
Bucură-te, învăţătorul nostru cel blând; 

Bucură-te, izvorâtorul lacrimilor sfinte; 
Bucură-te, îmblânzitorul inimilor neînfrânte; 
Bucură-te, cel ce înalţi Domnului jertfa duhovnicească; 
Bucură-te, cela ce ai devenit desfătare cerească; 
Bucură-te, cel ce ai urmat în înfrânare pe Botezătorul; 
Bucură-te, că ai răbdat ca şi Iov multpătimitorul; 
Bucură-te, că de slujirea cea cu îngerii te-ai învrednicit; 
Bucură-te, că prin multe virtuţi sfinte te-ai împodobit; 
Bucură-te, al celor săraci hrănitorule; 
Bucură-te, al celor scârbiţi mângâietorule; 

Bucură-te, părinte Iov, plăcutule al lui Dumnezeu, podoaba Lavrei Poceaevului! 



Condacul al 5-lea 

Venind în Galiţia şi Volînia, stelei celei călăuzitoare te-ai asemănat, cuvioase. 
Cu credinţa ortodoxă luminându-le, credincioşilor multă râvnă ai insuflat, pe cei buni i-ai 
întărit în credinţa strămoşească, iar pe cei slabi i-ai îndemnat să cânte pururea lui 
Dumnezeu: Aliluia! 

Icosul al 5-lea 

Văzând monahii şi mirenii pe egumenul mănăstirii lucrând, sădind pomi şi 
săpându-i împrejur cu atâta smerenie, s-au mirat ca de un alt Damaschin şi, lepădând toată 
mândria cea ereticească, şi-au întărit sufletele în credinţa ortodoxă, cântând aşa: 

Bucură-te, arătarea bunei nevoinţe; 

Bucură-te, întărirea adevăratei credinţe; 

Bucură-te, că mândria ereticilor ai mustrat; 

Bucură-te, că sfânta Ortodoxie o ai ridicat; 

Bucură-te, că prin tine frumuseţea evlaviei am aflat; 

Bucură-te, că prin tine grija de cele lumeşti s-a mustrat; 

Bucură-te, înţelepţirea celor bogaţi; 

Bucură-te, mângâierea celor săraci; 

Bucură-te, că de bunăvoie ai purtat a sărăciei cruce; 

Bucură-te, că şi nouă ne ajuţi a o duce; 

Bucură-te, al Sfântului Pavel, făcătorul de corturi, vrednicule următor; 
Bucură-te, al lui Hristos Domnul smerit slujitor; 

Bucură-te, părinte Iov, plăcutule al lui Dumnezeu, podoaba Lavrei Poceaevului! 



Condacul al 6-lea 

Mărturisitor al credinţei şi al evlaviei noastre ortodoxe întreaga ta viaţă te-ai 
arătat, Cuvioase Iov. Cunoscându-ţi însă sfârşitul, cu o săptămână mai înainte te-ai 
împărtăşit cu Sfintele Taine şi, părăsind lumea aceasta, cu bucurie ai dorit a fi cu Hristos 
Domnul, ca neîncetat să-I cânţi cântare asemenea serafimilor: Aliluia! 

Icosul al 6-lea 



Strălucind trupul tău, pe care toată viaţa l-ai înfrânat prin nevoinţe şi post, 
după adormirea ta, Domnul 1-a înzestrat cu neputrezire şi bună mireasmă, iar pe noi ne-a 
învăţat să-ţi cântăm ţie aşa: 



Bucură-te, locuitorule cu îngerii în ceruri; 

Bucură-te, rugătorule pentru noi, cei de pe pământ; 

Bucură-te, că ai cunoscut plecarea ta în veşnicie; 

Bucură-te, că de aceasta ai avut multă bucurie; 

Bucură-te, că ne ajuţi să izgonim frica morţii de la noi; 

Bucură-te, că ne-ai învăţat să avem credinţă în Pronia dumnezeiască; 

Bucură-te, mustrătorul celor ce iubesc a vieţii desfătare; 

Bucură-te, cel ce prin moaştele tale te faci martor al învierii viitoare; 

Bucură-te, că trupul ţi l-ai răstignit cu nevoinţele; 

Bucură-te, că după moarte îl aflăm plin de bună mireasmă; 

Bucură-te, că eşti celor necredincioşi mustrare; 

Bucură-te, întărirea şi paza celor ce au râvnă tare; 

Bucură-te, părinte Iov, plăcutule al lui Dumnezeu, podoaba Lavrei Poceaevului! 

Condacul al 7-lea 



Vrând Dumnezeu să descopere Bisericii moaştele Preacuviosului Iov, de trei 
ori i s-a arătat sfântul în vis mitropolitului Dionisie, ca şi cum preacuviosul ar fi fost viu, 
facându-i cunoscută voia lui Dumnezeu şi, crezând Dionisie Atotţiitorului, împreună cu 
plăcutul Său, L-a lăudat cu cântarea aceasta: Aliluia! 

Icosul al 7-lea 

Nou mijlocitor şi făcător de minuni te-a câştigat pe tine Sfântul Sobor, 
monahii şi mirenii, când a venit Dionisie pe muntele Poceaevului şi, cunoscându-ţi viaţa, 
a scos din pământ sfintele tale moaşte, neputrezite şi pline de bună mireasmă, din care au 
început să izvorască mulţimi de tămăduiri, pentru ca toţi să-ţi cânte: 

Bucură-te, noule mare făcător de minuni; 

Bucură-te, căci porţi cunună de sfânt; 

Bucură-te, că prin îngroparea ta, Volînia o ai sfinţit; 

Bucură-te, căci cu moaştele tale pe toţi în Ortodoxie ne-ai întărit; 

Bucură-te, că prin tine orbii şi ologii primesc tămăduire; 

Bucură-te, că de sfintele tale moaşte demonii au îngrozire; 

Bucură-te, că şi pe noi prin dânsele ne smereşti; 

Bucură-te, că râvna mântuirii în noi o trezeşti; 

Bucură-te, că după moarte multora viu te-ai arătat; 

Bucură-te, că îngerilor cu duhul părtaş te-ai făcut; 

Bucură-te, adevărat izvor al minunilor; 

Bucură-te, puternic biruitor asupra demonilor; 

Bucură-te, părinte Iov, plăcutule al lui Dumnezeu, podoaba Lavrei Poceaevului! 

Condacul al 8-lea 



Străină minune s-a vădit, preacuvioase părinte, când după proslăvirea ta te-ai 
arătat între doi îngeri, rugându-te în biserica Poceaevului, şi ai dat unei fecioare o năframă 
plină de mir, pentru a o aşeza pe rănile egumenului Dositei care, tămăduindu-se, degrabă a 
căzut în faţa raclei tale, cântând lui Dumnezeu: Aliluia! 

Icosul al 8-lea 

Intru toate ai fost apărător şi acoperământ al mănăstirii tale, cuvioase părinte, 
şi aceasta au înţeles-o creştinii ortodocşi când te-au văzut pe cer rugându-te Maicii 
Domnului pentru izbăvirea Lavrei şi a credincioşilor înconjuraţi de agareni, iar de atunci 
îţi cântă ţie cu bucurie: 

Bucură-te, al credinţei puternic apărător; 

Bucură-te, al mănăstirii zid ocrotitor; 

Bucură-te, că năvălirile agarenilor ai oprit; 

Bucură-te, că săgeţile acestora asupră-le le-ai repezit; 

Bucură-te, că ai rugat pe îngeri să-i biruie; 

Bucură-te, că pe mulţi agareni la Hristos ai întors; 

Bucură-te, că cei ce vrăjmăşeau mănăstirea monahi s-au făcut; 

Bucură-te, că pe cei nesupuşi departe de ea i-ai izgonit; 

Bucură-te, că pe potrivnicii lui Dumnezeu i-ai ruşinat; 

Bucură-te, că răbdarea creştinească ai încununat; 

Bucură-te, că nădejdile cele spre tine nu le-ai ruşinat; 

Bucură-te, că pe cei ce se roagă ţie îi ajuţi în chip minunat; 

Bucură-te, părinte Iov, plăcutule al lui Dumnezeu, podoaba Lavrei Poceaevului! 

Condacul al 9-lea 

Toată apostazia şi îndoiala în credinţă a poporului au fost risipite de 
Preacuviosul Iov. Cu ale lui rugăciuni, Volînia s-a întors la credinţa cea dreaptă, Poceaevul 
s-a făcut puternică cetate de apărare a Ortodoxiei, iar miile de credincioşi ce aleargă aici, 
cu buzele şi cu inima sărutând sfintele lui moaşte, cântă lui Dumnezeu: Aliluia! 

Icosul al 9-lea 

Vestitori sfinţeniei tale s-au făcut arhiereii ortodocşi şi tot Sfinţitul Sobor, 
când au scos din nou la închinare moaştele tale cele sfinte, ascunse de apostaţi, şi le-au 
pus iarăşi în Sfânta Biserică, la care, închinându-se credincioşii, au cântat cu bucurie: 

Bucură-te, soarele Volîniei celei dreptcredincioase; 
Bucură-te, stea prealuminoasă a Bisericii Ortodoxe; 
Bucură-te, că după noapte, zorile dreptăţii ai strălucit; 
Bucură-te, rază ce întunericul ereziilor ai izgonit; 
Bucură-te, că prin aflarea moaştelor, noi minuni ai lucrat; 
Bucură-te, că pe cei ce au părăsit credinţa ortodoxă i-ai mustrat; 
Bucură-te, că rugăciunile noastre nu încetezi a le împlini; 
Bucură-te, şi păcatele părinţilor noştri nu le pomeni; 
Bucură-te, că ne-ai învăţat să dăm vrăjmaşilor iertare; 
Bucură-te, că ne întăreşti în îndelunga răbdare; 
Bucură-te, al celor slabi în credinţă aspră mustrare; 
Bucură-te, al celor ce se pocăiesc adevărată iertare; 

Bucură-te, părinte Iov, plăcutule al lui Dumnezeu, podoaba Lavrei Poceaevului! 

Condacul al 10-lea 



Fii mijlocitorul mântuirii noastre, Preacuvioase Iov, că multe obiceiuri rele au 
adus necredincioşii în ţara noastră, ca să slăbească tăria credinţei celei drepte. Noi însă, cu 
inimile zdrobite, alergăm spre ajutorul tău şi, nădăjduind în mijlocirea ta, cântăm lui 
Dumnezeu: Aliluia! 

Icosul al 10-lea 

Zid tare al credinţei ortodoxe în Volînia şi Galiţia te-ai arătat în toată viaţa ta. 
Iar după a ta adormire, cu semne şi minuni pentru adevăr ai luptat, învăţând pe toţi să-ţi 
cânte ţie: 



Bucură-te, nevoitorul sfintei mântuiri; 
Bucură-te, izgonitorul relelor ispitiri; 
Bucură-te, că ai îndrăzneală a te ruga pentru noi; 
Bucură-te, că ai primit darul de a vindeca; 
Bucură-te, căci cu îngerii în rai locuieşti; 
Bucură-te, căci cu apostolii şi cu mucenicii te veseleşti; 
Bucură-te, împreună cu dânşii al Bisericii apărător; 
Bucură-te, al milelor lui Dumnezeu mijlocitor; 
Bucură-te, că încă din viaţă ai iubit pe cei ce se pocăiesc; 
Bucură-te, că rugăciunile lor le înalţi la Tronul ceresc; 
Bucură-te, al celor ce se roagă grabnic ascultător; 
Bucură-te, al celor smeriţi cu inima bun ocrotitor; 

Bucură-te, părinte Iov, plăcutule al lui Dumnezeu, podoaba Lavrei Poceaevului! 

Condacul al 11-lea 



Cântarea de mulţumire, adusă din dragoste curată, primeşte-o, plăcutule al lui 
Dumnezeu, ca şi bănuţul văduvei, căci suntem săraci sufleteşte şi nu putem să te urmăm 
cu faptele cele bune dar, cu zdrobire de inimă şi cu multe suspinuri pentru păcatele 
noastre, plângând, cântăm lui Dumnezeu: Aliluia! 

Icosul al 11-lea 

Făclie credinţei ortodoxe şi stâlp al evlaviei ai fost, cuvioase părinte Iov, cu 
cuvântul, cu viaţa, dragostea, credinţa şi curăţia, în care şi pe noi ne întăreşte cu 
rugăciunile tale. Toate ereziile, schismele şi obiceiurile cele rele de la noi le depărtează, ca 
să-ţi cântăm ţie cântare de mulţumire: 

Bucură-te, ales de Dumnezeu din valea plângerii; 

Bucură-te, împreună- sfătuitor cu îngerii; 

Bucură-te, căci cu dragoste fiind, de noi nu te-ai despărţit; 

Bucură-te, că din darurile tale şi nouă ne-ai împărţit; 

Bucură-te, că cei se închină la moaştele tale biruiesc patimile trupeşti; 

Bucură-te, că cei ce-ţi citesc viaţa se umplu de bucurii sufleteşti; 

Bucură-te, că ne-ai învăţat să râvnim după mântuire; 

Bucură-te, că ne ajuţi să slujim semenilor cu iubire; 

Bucură-te, căci cu râvna spre Ortodoxie sufletele ai aprins; 

Bucură-te, învăţător al pocăinţei prin care păcatul din noi se stinge; 

Bucură-te, cel ce izgoneşti somnul cel sufletesc; 

Bucură-te, îndemnătorule al vegherii duhovniceşti; 

Bucură-te, părinte Iov, plăcutule al lui Dumnezeu, podoaba Lavrei Poceaevului! 

Condacul al 12-lea 



Darul rugăciunii neîncetate şi neîngrijirea de cele trupeşti, bucuria 
duhovnicească şi mila de semeni din belşug le-ai căpătat, părinte Iov, cărora ne fa părtaşi 
şi pe noi, ca pe unii ce suntem plini de lenevie şi de multe păcate, cu puternicele tale 
rugăciuni izbăvindu-ne din muncile cele veşnice, ca să cântăm lui Dumnezeu: Aliluia! 

Icosul al 12-lea 

Cântând minunata ta viaţă pământească şi proslăvirea ta cea cerească, te 
rugăm, Preacuvioase Iov, ca prin rugăciunile tale să întăreşti credinţa ortodoxă în părţile 
noastre, să aperi Biserica lui Hristos de necredinţă şi erezii, ca, întărindu-ne, să-ţi aducem 
laude ca acestea: 

Bucură-te, Patras al slujirii apostoleşti; 

Bucură-te, lucrător plin de râvnă al nevoinţelor pustniceşti; 

Bucură-te, chip frumos al celor ce au depus votul sărăciei; 

Bucură-te, că ai dobândit din belşug plânsul cel duhovnicesc; 

Bucură-te, că pe hoţi şi tâlhari Domnului Iisus i-ai dat; 

Bucură-te, că în cer te saturi de dreptate, cu cei ce au însetat de ea; 

Bucură-te, căci cu cei milostivi eşti miluit de Dumnezeu; 

Bucură-te, căci împreună cu cei curaţi cu inima vezi faţa Lui mereu; 

Bucură-te, că din cer şi pe noi cu dragoste ne ocroteşti; 

Bucură-te, că, celor ce trudesc pentru Ortodoxie, ajutor le dăruieşti; 

Bucură-te, că mănăstirea ta de rele întâmplări o păzeşti; 

Bucură-te, că pentru toată lumea la Dumnezeu mijloceşti; 

Bucură-te, părinte Iov, plăcutule al lui Dumnezeu, podoaba Lavrei Poceaevului! 

Condacul al 13-lea 

O, preafericite părinte Iov, apărător plin de râvnă al credinţei ortodoxe şi aspru 
mustrător al ereziilor, primeşte această puţină rugăciune adusă ţie din inimile noastre cele 
lipsite de îndrăzneală şi fii învăţător al credinţei şi al pocăinţei, în nevoinţe grabnic 
ajutător şi pentru mântuirea sufletelor către Domnul rugător, nouă, celor ce cântăm lui 
Dumnezeu: Aliluia! (Condacul 13 se citeşte de trei ori apoi se mai citesc o dată Icosul 1 şi 
Condacul 1). 



RUGĂCIUNE 



O, Preacuvioase părinte Iov, înţelepte învăţător al vieţuirii călugăreşti, care 
din fragedă copilărie şi până la adânci bătrâneţi te-ai nevoit în blândeţe, înfrânare, curăţie, 
iubire de fraţi şi de săraci, răbdare şi priveghere, luptătorule plin de râvnă şi pavăză a 
credinţei ortodoxe, luminătorule al părţilor noastre şi nebiruită strajă a Mănăstirii 
Poceaevului, caută cu ochi îndurători spre noi, nevrednicii tăi fii, şi spre toată lumea cea 
iubitoare de Dumnezeu, adunată înaintea sfintelor tale moaşte, care cu osârdie se închină 
ţie şi, mijlocind, cere de la Atotputernicul Dumnezeu toate ce ne sunt de folos pentru viaţă 
şi bună sporire sufletească. Pe cei bolnavi îi vindecă, celor slabi le dă îndrăzneală, pe cei 
scârbiţi îi mângâie, pe cei asupriţi îi apără, pe cei neputincioşi îi întăreşte, pe cei zdrobiţi îi 
ridică, tuturor toate dăruieşte, prin harul lui Dumnezeu dat ţie, după trebuinţa fiecăruia, 
spre mântuire sufletească şi sănătate trupească, înalţă rugăciuni pentru multpătimitorul 
popor dreptcredincios, pentru pace, linişte, cucernicie şi bunăstare; judecătorilor dă-le 
dreptate şi milă, conducătorilor dă-le înţelepciune şi pricepere, ca să se întărească în 

oamenii cei buni credincioşia, în cei răi frica şi cutremurul, ca să înceteze a mai face răul 
şi să înceapă a face binele; pentru ca aici, pe pământ, împărăţia lui Dumnezeu - Biserica - 
să sporească şi să se preslăvească în ea Dumnezeu, Cel minunat întru sfinţii Săi, căci Lui 
se cuvine toată slava, cinstea şi închinăciunea, Tatălui şi Fiului şi Sfântului Duh, acum şi 
pururea şi în vecii vecilor! Amin! 

